Хорунжий — Башҡорт Википедияһы\nПоляк Короллеге тажы[d]\nНерчин 1-се казак полкы\n… 2-се казак полкы\nАйырыу билдәләре, 1904—1909 йылдар\nХорунжий (бел. харунжы, пол. chorąży, укр. хорунжий) — байраҡ йөрөтөүсе, шулай уҡ (бик һирәк) хоружий — чин, ғәскәри вазифа, ә һуңғараҡ — ҡайһы бер Көнсығыш һәм Үҙәк Европа илдәрендә , хәҙерге Польшала, элек — Рәсәйҙә лә хәрби һәм хеҙмәт (махсус) званиеһы.\nИсеме хоругвь (пол. chorągiew, бел. харугва) һүҙенән алынған — XV — XVIII быуаттарҙа хәрби байраҡ һәм хәрби отряд. Сығышы буйынса монгол, славян телдәренә төрки телдәре аша килгән: төрк. хоруг — әләм, байраҡ; һаҡлау, ҡурсалау тип тәржемә ителә. Шулай итеп, башта «хорунжий» һүҙе «байраҡ йөрөтөүсе» тигәнде аңлата; аквилифер, вексилларий, драконарий, сигнифер боронғо рим һүҙҙәренә тап килә.\n1.1 Польша, Бөйөк Литва кенәзлеге\n2 Польша Республикаһында\n2.1 Хәрби званиеларҙа\n2.2 Хеҙмәт званиеларҙа\nПольша, Бөйөк Литва кенәзлеге[үҙгәртергә | вики-тексты үҙгәртергә]\nСтанислав Собеский, бөйөк тажлы хорунжий, яҡынса 1605 йыл. Поляк Короллеге.\nXIV быуаттан Поляк короллегендә — бөйөк тажлы хорунжий, ә XV быуаттан Бөйөк Литва кенәзлегендә — Бөйөк Литва хорунжийы вазифаһы була. Бөйөк хорунжийҙың урынбаҫары — йорт (рус. надворный) хорунжийы (XVI быуаттан). Уларға тантаналы церемонияларҙа король йәки бөйөк кенәз байрағын (хоругвь) йөрөтөү һәм уның менән бергә хәрби ғәмәлдәр ваҡытында монарх янында булыу бурысы йөкмәтелә.\nXIV—XV быуаттарҙа Польшала һәм Бөйөк Литва кенәзлегендә полк хорунжийы, йәки повет хорунжийы — һайлап ҡуйылған ғәскәри етәксе, ул бер поветтан ополчение йыйып ала, ошо ополчение хоругвь тип исемләнә (һәр поветтың ополчениеһы айырым хәрби берәмәге булараҡ үҙ байрағы — хоругвь — була. Үҙенә ярҙамсы итеп повет ротмистрҙарын тәғәйенләй.\nУкраин державаһы армияһы хорунжийы парад погоны\nПольша менән Бөйөк Литва кенәзлеге 1859 йылда Речь Посполитаяға берләштергәндән һуң вазифа һаҡланып ҡала. Повет хорунжийы каштелянға буйһона, уның функцияларына поветта ополчениены ойоштороу инә. Был вазифа Речь Посполитаяның земство идаралығында иң юғары вазифаларҙың береһе була (сенаторҙан, подкоморийҙан һәм городовой старостанан һуң киләһе).\nXVIII быуаттағы Бөйөк Литва кенәзлеге армияһында хорунжий — пехотала һәм кавалерияла кесе офицер чины. Эполеттағы йондоҙ айырыу билдәһе булып тора. Хәҙерге кесе лейтенант званиеһына тап килә.\nКазактар[үҙгәртергә | вики-тексты үҙгәртергә]\nXVI быуаттан хорунжийҙар — Запорожье Сечи казактарының да ғәскәри вазифалары: ғәскәри генераль хорунжий, полк һәм йөҙлөк хорунжийҙары. Улар старшина составына инәләр. XVIII быуатта Украинаның рәсәй дәүләтенә ҡушылғанынан һуң хорунжий (башта казак общиналарҙа, һуңынан казак ғәскәрҙәрендә) хорунжий — хәрби чин. 1798 йылдан кавалериялағы корнет чинына тап килә, 1884 йылдан Рангтар табеленың XII классында тора.\nРус армияһындахеҙмәт иткән саҡта казак офицерҙары — хорунжийҙар бурыстарын үтәгән, әммә хәрби чиндарға күсерелә алмаған казак ҡатламы кешеләре «зауряд-хорунжий» тип исемләнә. «Зауряд-хорунжий» чины вахмистрҙарға һәм уряднииктарға хәрби батырлыҡтары өсөн бирелә.\nКадровый казак офицерҙарынан зауряд-офицерҙарҙың кейеме лә ҡайһы бер деталдәе менән айырыла — офицер темляктары, портупеяларҙағы галундары булмай.\nПольша Республикаһында[үҙгәртергә | вики-тексты үҙгәртергә]\nХәрби званиеларҙа[үҙгәртергә | вики-тексты үҙгәртергә]\n1919—1923 һәм 1944—1957 йылдарҙа Поляк Ғәскәрендә хорунжий иң кесе офицер званиеһы була (1919 йылда индерелә).\n1963 йылдан 2004 йылға Поляк Ғәскәрендә өлкән подофицерҙар (унтер-офицерҙар) һәм хорунжийҙар тип исемләнгән кесе офицерҙар араһында айырым званиелар класы була. Әлеге класҡа ҡарай: кесе хорунжий (1967 йылда индерелә), хорунжий, өлкән хорунжий (1963 йылда индерелә), кесе штаб хорунжийы (1997 йылда индерелә), штаб хорунжийы (1967 йылда индерелә). Әлеге званиелар төркөмө яҡынса СССР-ҙағы һәм бер нисә дәүләттә прапорщиктарға тиңләшә.\nХәҙерге ваҡытта, поляк армияһының НАТО стандартарына күсеү сәбәпле, хорунжийҙар класы подофицерҙар һәм өлкән подофицерҙар кластары менән берләштерелә. «Кесе хорунжий», «хорунжий», «өлкән хорунжий» һаҡланып ҡала. «Кесе штаб хорунжийы» һәм «штаб хорунжий» юҡҡа сығарыла. «Өлкән штаб хорунжийы» вазифаһы индерелә.\nКесе хорунжий подофицерҙарға ҡарай (улар сержанттарға тиңләшә) һәм улар араһында өлкәне булып тора (йәғни әлеге звание старшина званиеһына тап килә).\nХорунжий,өлкән хорунжий һәм өлкән штаб хорунжийҙар подофицерҙарға ҡарай (яҡынса прапорщик класына тиңләшә, йәғни яҡынса хорунжий прапорщикка тап килә, ә өлкән һәм өлкән штаб хорунжийы — өлкән прапорщикка).\nХәрби-диңгеҙ көстәрендә һәм Махсус ғәскәрҙәрҙең диңгеҙ өлөшөндә бөтә ошо званиелар исемендә «флот» һүҙе өҫтәлә.\nАйырыу билдәләре Көндәлек һәм парад формаһы (өҫтө тегеп ҡуйылған погон)\nПольша ҡоро ер ғәскәрҙәре,\nПольша Махсус ғәскәрҙәре\nПольша Һауа көстәре\nЯлан формаһындағы сиселә торған погон\nКөндәлек һәм парад формаһы (өҫтө тегеп ҡуйылған погон)\nПольша Хәрби-диңгеҙ көстәре,\nМахсус ғәскәрҙәренең диңгеҙ өлөшө\nЕң билдәһе (Хәрби-диңгеҙ көстәре һәм махсус ғәскәрҙәренең диңгеҙ өлөшө)\nНATO коды Кесе хорунжий\nOP-8 Өлкән хорунжий\nOP-9 Өлкән штаб хорунжийы\nХеҙмәт званиеларҙа[үҙгәртергә | вики-тексты үҙгәртергә]\nСик буйы ғәскәрҙәрендә, Эске хәүефһеҙлек агенствоһында, Разведка агенствоһында, Дәүләт һағы хеҙмәтендә, Язалау хеҙмәтендә хорунжийҙарҙың хеҙмәт кластары бар (өлкән подофицерҙар хәрби званиелары класына тура килә). Сик буйы ғәскәрҙәрендә «Сик буйы һағы» һүҙҙәре менән кесе хорунжий, хорунжий, өлкән хорунжий, штаб хорунжий, өлкән штаб хорунжий званиелары әлеге класҡа ҡарай. Эске хәүефһеҙлек агенствоһында һәм Разведка агенствоһында әлеге класҡа «Эске хәүефһеҙлек агенствоһы» һәм «Разведка агенствоһы» һүҙҙәре менән кесе хорунжий, хорунжий, өлкән хорунжий, штаб хорунжий, өлкән штаб хорунжий званиелары инә. Дәүләт һағы хеҙмәтендә, Язалау хеҙмәтендә әлеге класҡа «Дәүләт һағы хеҙмәте» һәм «Язалау хеҙмәте» һүҙҙәре менән кесе хорунжий, хорунжий, өлкән хорунжий званиелары инә.\nОшондай званиелар полицияла һәм Дәүләт янғындан һаҡланыуҙа бар. 1954 йылда хорунжий званиеһы иң кесе офицеры званиеһы сифатында поляк милицияһында индерелә. 1974 йылда милицияла хорунжийҙар класы булдырыла (хәрби хорунжийҙар званиеларына тап килә). Уға кесе хорунжий, хорунжий, өлкән хорунжий званиелары инә. 1985 йылда милиция хорунжийҙары класында званиеларҙың ике дәрәжәһе булдырыла: кесе хорунжийҙар һәм өлкән хорунжийҙар. Кесе хорунжийҙарға — кесе хорунжий һәм хорунжий, өлкән хорунжийҙарға өлкәе хорунжий, штаб хорунжийы һәм өлкән штаб хорунжийы званиелары инә.\nАртабан полициялағы һәм Дәүләт янғындан һаҡланыуҙа хеҙмәт званиелары хәрби званиеларҙан айырыла башлай. 1990 йылда полицияла хорунжийҙар класы полиция аспиранттары класы итеп үҙгәртелә, хорунжийҙар званиелары бөтөрөлә, улар урынына полиция аспиранты званиеһы индерелә (1918—1939 йылдарҙа ғәмәлдә була һәм хәрби хорунжий званиеһына тап килә). 1995 йылда шулай уҡ кесе аспирант, өлкән аспирант һәм штаб аспиранты званиелары индерелә. 1997 йылда кесе аспирант званиеһы сержанттар класына индерелә һәм улар араһында иң юғарыһы була; ә аспиранттар класына иң юғары сифатында подкомиссар званиеһы индерелә. 2001 йылда кесе аспирант званиеһы аспиранттар класына ҡайтарыла, ә подкомиссар званиеһы иң кесе булараҡ кесе офицер званиеларына индерелә.\nШулай итеп, хәҙерге ваҡытта полицияла хорунжий хәрби званиеһына кесе аспирант, аспирант, өлкән аспирант, штаб аспиранты хеҙмәт званиелары тап килә.\nОшондай уҡ хеҙмәт званиелар Дәүләт янғындан һаҡланыуҙа бар. Аспирант хеҙмәт класы полицияла һәм Дәүләт янғындан һаҡланыуҙа өлкән подофицерҙар класына тура килә.\nПолицияла әлеге хеҙмәт званиеларына «полиция» һүҙе өҫтәлә.\nАспирант хеҙмәт класы Польшала таможня хеҙмәтендә лә бар.\nhttps://ba.wikipedia.org/w/index.php?title=Хорунжий&oldid=912307 ҡабул ителгән\nБыл бит һуңғы тапҡыр 07:20 9 октябрь 2019 үҙгәртелгән.


Йүнселдәргә һәр саҡ ярҙам бар\n16 Март , 09:20\nАзалия Ғимаева тәү тапҡыр кәңәшләшергә хатта өсөнсө сабыйын күтәреп килә...\nИл Президенты Владимир Путиндың май указына ярашлы, “Бәләкәй һәм урта эшҡыуарлыҡ һәм шәхси эшҡыуарлыҡ башланғысына булышлыҡ итеү" (национальный проект "Малое и среднее предпринимательство и поддержка индивидуальной предпринимательской инициативы") милли проектының “Эшҡыуарлыҡ алып барыу шарттарын яҡшыртыу” төбәк проекты буйынса урындарҙа үҙ эшен асҡан йүнселдәргә ҙур иғтибар бүленә.\n"Эшҡыуарлыҡ сәғәте" - бизнес һәм власть араһындағы координация советы ултырыштары районда йүнселлекте үҫтереүгә булышлыҡ итеп кенә ҡалмай, ә ҡала һәм хакимиәт башлыҡтары менән берлектә төбәктең иҡтисади һәм инвестиция мөмкинлектәрен барлауҙа ла үҙ өлөшөн индерә. Шулай уҡ бизнес идеяларын тормошҡа ашырыусы йүнселдәргә бар яҡлап булышлыҡ итә. Шуныһы ҡыуаныслы: әлеге ваҡытта ла эшҡыуарҙарға дәүләт ярҙамы күрһәтелә, улар оҙайлы ваҡытта кредит каникулдары юллай аласаҡ.\nДүртөйлө районы хакимиәтенең мәғлүмәт-аналитика бүлеге хәбәр итеүенсә, Дүртөйлө районының Исмаил ауылынан Ғимаевтар ғаиләһе икмәкханаһында 30 төрлө икмәк-ҡалас ризығы бешерелә. Хуш еҫле икмәк, төрлө бәлештәрҙе Дүртөйлө, Илеш, Саҡмағош райондарында көтөп алалар. Бөгөн бында ете кешегә эш урыны булдырылған.\n2018 йылда ғаилә район хакимиәтенә мөрәжәғәт итә. Урындағы эшҡыуарҙарҙың башланғысы хуплана, уларға бизнесын үҫтереү өсөн аҡса бүленә. Был мөмкинлекте “Бәләкәй һәм урта эшҡыуарлыҡ һәм эшҡыуарлыҡ башланғысына булышлыҡ итеү” милли проекты бирә.\n“Азалия Ғимаева минең менән тәү тапҡыр кәңәшләшергә өсөнсө сабыйын күтәреп килде. Икмәкхана асырға теләген белдергәс, “Эшҡыуарлыҡ сәғәте”ндә ҡатнашырға саҡырҙыҡ. 2018 йылда субсидия алғас, эше яйға һалынды. 2021 йылда урындағы бюджет иҫәбенә махсус транспорт сараһы алыуға субсидия алды. Азалия Нәфис ҡыҙы төрлө сараларҙа ҡатнаша, йыш ҡына бағыусы булараҡ сығыш яһай. Йүнсел ҡатындың кондитер цехы асырға ла теләге бар”, – ти район хакимиәте башлығының эшҡыуарлыҡты үҫтереү һәм инвестициялар буйынса урынбаҫары Гөлнара Кашаева.\nУңған эшҡыуарҙың ғаиләһендә өс бала тәрбиәләнә. Вилдан, Вилена, Алиса ата-әсәһенең тырышлығын, маҡсатҡа ынтылыусанлығын күреп үҫә.\nШулай уҡ Хәйбулла районы хакимиәте башлығы Рөстәм Шәрипов аҙна һайын үткәргән “Эшҡыуарлыҡ сәғәте” тәртибендәге координация советы ултырыштары районда йүнселлекте үҫтереүгә, шулай уҡ Рәсәй Президенты Владимир Путиндың май указы менән раҫланған “Бәләкәй һәм урта эшҡыуарлыҡ һәм шәхси эшҡыуарлыҡ башланғысына булышлыҡ итеү” милли проектында (национальный проект “Малый и средний бизнес и поддержка индивидуальной предпринимательской инициативы”) билдәләнгән күрһәткестәрҙе үтәүгә йүнәлтелә.\nОшо көндәрҙә үткән "Эшҡыуарлыҡ сәғәте"ндә Аҡъяр ауылынан Рәмил Ғәлләмов үҙ проектын тәҡдим иткән. Эшҡыуар йәшелсәселек йүнәлешендә асыҡ һәм ябыҡ тупраҡта еләк -емеш үҫтереү буйынса махсуслашырға уйлай. Һәм үҙенең эшен тормошҡа ашырыу маҡсатында яңы ҡорамалдар алыуҙа ярҙам итеүҙәрен һорай. Был проект шулай уҡ районда яңы эш урындарын булдырасаҡ.\n“Эшҡыуарлыҡ сәғәте”ндә ҡатнашҡан вазифалы кешеләргә ошо инвестиция проекттарына булышлыҡ итеү йәһәтенән тәҡдимдәр индереү бурысы йөкмәтелде.\nФото һәм сығанаҡ: СРК | Инфоповод (nationalpriority.ru)


Башҡортостан Президенты Хакимиәте Өфө районында күсмә ҡабул итеү ойошторҙо // Сәйәсәт | новости башинформ.рф\nБашҡортостан Президенты Хакимиәте Өфө районында күсмә ҡабул итеү ойошторҙо\n11:28, 24 апреля 2014 Сәйәсәт\nБашҡортостан Президенты Хакимиәте Өфө районының Дмитриевка ауылында граждандарҙы күсмә ҡабул итеүҙе үткәрҙе. Ике сәғәт эсендә белгестәргә бөтәһе 40-тан ашыу кеше мөрәжәғәт итте. Бөтәһе лә Башҡортостан Президенты Хакимиәте Етәксеһе урынбаҫары Рәмил Дилмөхәмәтов етәкселегендәге бер төркөм министрлыҡ һәм ведомство белгестәренән грамоталы консультация һәм ярҙам алды.\n— Өфө районы буйынса мәсьәләләр бар, сөнки ул Башҡортостандың баш ҡалаһы биҫтәһе. Төҙөкләндереү, инженер коммуникацияларын төҙөү, ер бүлеү өлөшөндә хәлдәр ябайҙан түгел. Шуның өсөн халыҡтың үҙенән ысын хәлде белеү өсөн махсус күсмә ҡабул итеүҙе ойошторорға булдыҡ, — тип аңлатты БР Президенты Хакимиәте Етәксеһе урынбаҫары.\nХалыҡ өсөн уртаҡ мәсьәләне – балалар баҡсаһына сиратты мәктәпкәсә учреждение мөдире ишеттерҙе. Әлеге ваҡытта 700-ләп ғаилә балаларын балалар баҡсаһына урынлаштырырға тырыша.\nРәмил Дилмөхәмәтов урындағы властың был мәсьәләне хәл итеү өсөн күргән саралары менән ҡыҙыҡһынды. Балалар баҡсаһы өсөн ауыл биләмәһендә урын барлығы асыҡланды, хәҙер ауыл биләмәһе балалар баҡсаһы төҙөлөшөн Республика адреслы инвестиция программаһын индерергә маташа.\nПрезидент Хакимиәте Етәксеһе урынбаҫары ер бүлеүҙе тамамларға, типовой проект һайларға ҡушты, ә төҙөлөштө финанслау мәсьәләһен хәл итеүҙе үҙ контроленә алды. Шул уҡ ваҡытта, ағымдағы ремонт мәсьәләләрен хәл итеүгә урындағы депутаттарҙы ла әүҙем йәлеп итергә, муниципалитеттың маҡсатлы социаль программалар фондын ойошторорға кәрәклеге билдәләнде.\nУртаҡ проблема булып ауылда поликлиника төҙөлөшө ҡала. Әлеге ваҡытта ике ҡатлы бинаның ҡыйығы ябылған, әммә эштәр тағы ла туҡтаған.\nРәмил Дилмөхәмәтов, төбәк властары төҙөлөштө тамамларға әҙер, тип билдәләне. Төҙөлөп бөтмәгән бинаны рәсмиләштергәндән һәм уны ауыл биләмәһе балансына күсергәндән һуң, социаль объект төҙөлөшө тамамланасаҡ.\nҠабул итеү барышында бер нисә тапҡыр тәбиғәт экологияһының насарайыуына, межалау, льготалы граждандар категорияһына ер биреү мәсьәләләре ҡуҙғатылды. Белгестәр һәр айырым осраҡта хәлде асыҡланы.\n— Башҡортостан Президенты ҡушыуы буйынса республиканың ауыл биләмәләрендә күсмә ҡабул итеүҙәр ойошторабыҙ. Өҫтәүенә кешеләрҙең проблемаларын бөтә йүнәлеш буйынса тотош бер төркөм белгестәр хәл итә. Дмитриевкаға Торлаҡ-коммуналь хужалыҡ министрлығы, Хеҙмәт һәм халыҡты социаль яҡлау министрлығы, Юл хужалығы һәм транспорт буйынса дәүләт комитеты вәкилдәре килде, — тине, ҡабул итеүҙең йомғаҡтарына комментирий биреп, Рәмил Дилмөхәмәтов. — Был объектив яуап биреү, мәсьәләне аныҡ хәл итеү өсөн эшләнә. Мөрәжәғәттәр шулай уҡ Президент Хакимиәтенә килә, әммә граждандар менән осрашыу ваҡытында хәлде юлға һалыу өсөн күберәк нәмәләр эшләнә. Шуға күрә күсмә ҡабул итеүҙәр беҙгә лә, республика халҡына ла файҙалы.\nТеги: халыҡ менән эшләү,граждандарҙы ҡабул итеү


Әсәйҙәр һәм ҡыҙҙар » Башкортостан кызы\nЙөрәктәрҙә йондоҙ ҡабыҙып\nМ. Ғафури исемендәге Башҡорт дәүләт академия драма театрының ҡабатланмаҫ сәнғәт әһеле, Рәсәйҙең, Башҡортостандың һәм Татарстандың халыҡ артисы, С. Юлаев исемендәге Дәүләт премияһы лауреаты Нурия Ирсаева бөгөн дә тамашасыһын һоҡландырыуын дауам итә....\nБашҡортостандың халыҡ шағиры Факиһа Туғыҙбаева – башҡорт әҙәбиәтен, матбуғатын, мәҙәниәтен үҫтереүгә тос өлөш индергән мәшһүр әҙибә. Һүнмәҫ ижады менән халыҡ һөйөүен яулаған шәхестең ҡайҙан юл алған һуң уңыш сере? Шағирәнең бала сағы, әсәһе һәм ҡыҙы...


(Оҙон Ялан битенән йүнәлтелде)\nБисер (Оҙон Ялан; рус. Бичурино) — Пермь крайының Барҙы районындағы тарихи башҡорт ауылы, Бисер ауыл биләмәһенең административ үҙәге.\n1816 йылғы ревизия мәғлүмәттәре буйынса ауылдың исеме «Яңы Бисер (Новобичурино)» тип теркәлгән. Ул йылда ауылдың 63 йортонда 380 кеше йәшәгән. 1834 йылғы ревизия мәғлүмәттәре буйынса ауылдың 78 йорттонда 537 башҡорт теркәлгән. 1859 йылғы ревизияла ауыл “Бисер” исеме аҫтында теркәлгән, ул ваҡытта ауылдың 165 йортонда 415 ир һәм 417 ҡатын-ҡыҙ йәшәгән.\nhttps://ba.wikipedia.org/w/index.php?title=Бисер&oldid=590024 ҡабул ителгән\nБыл бит һуңғы тапҡыр 06:35 29 март 2016 үҙгәртелгән.


1 Май , 23:53\nӨфөлә Рәсәй Геройы Миңлеғәле Шайморатовтың буласаҡ һәйкәле нигеҙенә һалынасаҡ гильзаға тупраҡ тултырыу буйынса "Ер хәтере" республика марафоны старт алды. Патриотик сарала юнармиясылар, ветерандар, һуғыш осоро балалары һәм ҡала халҡы ҡатнашты.\nБашҡортостандың мәҙәниәт министры Әминә Шафиҡова үҙ сығышында, 1 май - 112-се Башҡорт кавалерия дивизияһы өсөн мөһим даталарҙың береһе, тип билдәләне.\n"Был марафондың старты Шайморатов дивизияһының тарихы менән ныҡлы бәйле. 1942 йылдың тап ошо көнөндә полковник М.М. Шайморатов командованиеһындағы 112-се Башҡорт кавалерия дивизияһы фронтҡа китә. Ә 1945 йылдың 1 майында Берлин стратегик операцияһында ҡатнашҡаны өсөн II дәрәжә Кутузов ордены менән наградлана", - тине Әминә Ивний ҡыҙы.\nПочетлы миссия - һалдат каскаһына тупраҡ тултырыу Афғанстандағы хәрби хәрәкәттәр ветераны, подполковник, отставкалағы милиция полковнигы, "Хәрби туғанлыҡ" Бөтә Рәсәй ветерандар йәмәғәт ойошмаһының Башҡортостандағы бүлексәһе етәксеһе Альберт Шаһиморатовҡа йөкмәтелде. Артабан был тупраҡ Белорет яҡтарына юлланасаҡ. Уны "Мәргән уҡсы" ойошмаһынан Юлай Ғәлиуллин етәкселегендәге атлы һыбайлы алып барып еткерәсәк.\nФото: БР Мәҙәниәт министрлығы.


Рөстәм Хәмитов Салауат һәм Ҡыйғы райондарында булды // Сәйәсәт | новости башинформ.рф\nРөстәм Хәмитов Салауат һәм Ҡыйғы райондарында булды\n14:58, 24 ноября 2014 Сәйәсәт\nРөстәм Хәмитов Салауат һәм Ҡыйғы райондарында булды Фото: БР Президентының матбуғат хеҙмәте\n22 ноябрҙә Рөстәм Хәмитов эш сәфәре барышында Ҡыйғы һәм Салауат райондарында булды. Республика башлығы территорияларҙың социаль-иҡтисади үҫеше һөҙөмтәләрен һәм перспективаларын баһаланы, етештереү һәм ауыл хужалығы предприятиеларын, шулай уҡ бер нисә социаль һәм инфраструктура объектын ҡараны.\nҠыйғы районында Рөстәм Хәмитов ПВХ-тәҙрә, евроштакетник, сүкелгән изделиелар һәм ишектәр етештереүсе «Лидер» яуаплылығы сикләнгән йәмғиәтенең эше менән танышты. Яҡын киләсәктә шулай уҡ профнастил етештереү өсөн ҡорамалдар алыу күҙаллана.\nРеспублика башлығын айырыуса евроштакетниктар ҡыҙыҡһындырҙы. Предприятие директоры Радик Әхмәтйәнов производствоны 2012 йылда асыуын һөйләне. Был продукция төҫтәрҙең ҙур гаммаһы арҡаһында халыҡта ҙур ихтыяж менән файҙалана.\n— Бик яҡшы эш. Сетка менән кәртәләнгәндә — матур түгел. Ә бындай текмәне ҡуйҙың да – һәйбәт. Бындай рәшәткәләрҙе балалар баҡсалары ла, мәктәптәр ҙә, ойошмалар ҙа ҡуясаҡ. Был бит профнастилдән тотош текмәгә ҡарағанда яҡшыраҡ. Пропагадаларға кәрәк, – тине Рөстәм Хәмитов.\nПредприятиела Донецк өлкәһенән Башҡортостанға ғаиләһе менән мәжбүри күсеп килгән, элекке шахтер эшләй. Республика Президенты уның йәшәү шарттары, киләсәккә пландары менән ҡыҙыҡһынды.\n— Участок алырға, өй төҙөргә кәрәк. Бында тыныс, яҡшы эшләргә була, – тип билдәләне Рөстәм Хәмитов. – Уңыштар теләйем! Ярҙам итәсәкбеҙ.\nҠыйғы теген фабрикаһында булғанда республика башлығы уңышлы эшләүсе предприятие ойоштороуҙың ыңғай тәжрибәһен юғары баһаланы. 2013 йылдан алып предприятие Рәсәй Ҡораллы көстәренең ябай һәм сержант составы өсөн хәрби артмаҡлы сумка, патрон сумкаһы һәм медицина сумкаһы тегеү менән шөғөлләнә. 2014 йылдың алты айында 7,7 миллион һумлыҡ тауар тегелгән. Бөтә кимәлдәге бюджеттарға һалым индереү күләме 1,6 миллион һум тәшкил иткән. Предприятие директоры Ришат Вәлиев киләсәктә етештереү ҡеүәтен киңәйтергә һәм яңы эш урындары булдырырға ниәтләнеүҙәрен белдерҙе.\nСалауат районында төбәк етәксеһе Малаяҙ ауылында шәхси эшҡыуар Рәүф Шакировтың етештереү ҡеүәттәрен ҡараны. Район үҙәгендә ул профнастил етештереү һәм икмәк, икмәк-күмәс ашамлыҡтары бешереү буйынса бәләкәй икмәкхана цехтары ойошторған.\nЭшҡыуар Башҡортостан Президентына быйыл 83 тонна икмәк һәм 11,8 мең квадрат метр профнастил етештерелеүен һөйләне, ул былтырғы күрһәткестәрҙән 89 һәм 72 процентҡа күберәк.\nРеспублика башлығы эшҡыуарлыҡ берләшмәһе яғынан бындай инициативаны хуплауын билдәләне. Уның фекеренсә, бәләкәй бизнес – яңы эш урындары булдырырға ғына түгел, ә урындағы бюджетты ла тулыландырырға мөмкинлек биреүсе иң ҡулайлы райондар үҫеше формаһы.\nТеги: бр президенты,эш сәфәрҙәре,ҡыйғы районы,салауат районы


Төбәктә Ҡытайҙың Цзянси провинцияһы делегацияһы туристик эшҡыуарлыҡтың мөмкинлектәрен тикшерҙе // Иҡтисад | новости башинформ.рф\nТөбәктә Ҡытайҙың Цзянси провинцияһы делегацияһы туристик эшҡыуарлыҡтың мөмкинлектәрен тикшерҙе\n13:04, 22 апреля 2016 Иҡтисад\nӨФӨ, 2016 йыл, 22 апрель. /«Башинформ» мәғлүмәт агентлығы, Галина Бахшиева/.\nӨфөлә Ҡытай Халыҡ Республикаһы Цзянси провинцияһы Шанжао ҡалаһының Синьчжоу районы делегацияһы менән осрашыу уҙҙы.\nОсрашыуҙа туризм өлкәһендә хеҙмәттәшлек мөмкинлектәре тикшерелде. Атап әйткәндә, Бөрө районында туристик ял базалары төҙөү һәм уларҙы файҙаланыу буйынса берлектәге эш хаҡында һүҙ барҙы.\nБынан тыш, республикала ҡытай халыҡ медицинаһын үҫтереүгә айырым иғтибар бүленде. Яҡтар ошо йүнәлештә лә үҙ-ара эш итеүҙе көсәйтергә килеште, тип хәбәр иттеләр Башҡортостан Иҡтисади үҫеш министрлығының матбуғат хеҙмәтендә.\nТеги: тышҡы бәйләнештәр,Ҡытай Халыҡ Республикаһы,туризм


Нисек талпан энцефалиты менән сирләмәҫкә — Башҡортостан Һаулыҡ һаҡлау министрлығы // Йәмғиәт | новости башинформ.рф\nНисек талпан энцефалиты менән сирләмәҫкә — Башҡортостан Һаулыҡ һаҡлау министрлығы\n16:13, 22 апреля 2016 Йәмғиәт\nӨФӨ, 2016 йыл, 22 апрель. /«Башинформ» мәғлүмәт агентлығы, Гөлфиә Акулова/.\nИртә яҙҙан Башҡортостанда талпандар әүҙемләшә башлай. Республика буйынса Роспотребнадзор идаралығы хәбәр итеүенсә, ағымдағы йыл йомғаҡтары буйынса, 302 кеше талпандан зыян күреп, медицина ойошмаларына мөрәжәғәт иткән, улар араһында 77 бала бар.\nБашҡортостан Һаулыҡ һаҡлау министрлығы халыҡты уяу булырға саҡыра һәм талпандарҙың хәүефле инфекция йөрөтөүсе булыуын иҫкә төшөрә. Был сир үҙәк нервы системаһын ҡаҡшата. Уның эҙемтәләре төрлөсә — тулыһынса һауығыуҙан алып инвалидлыҡҡа һәм үлемгә килтереүе ихтимал.\nҠуҙғытыусы вирус зарарлы талпан ҡанды һурған саҡта кешегә йоға. Йорт хайуандары, ҡоштар йәки кешеләр аша ла был сирҙе (кейем-һалым, сәскә, ағас ботаҡтары һ.б. менән) эләктерергә мөмкин. Ҡайнатылмаған кәзә йәки һыйыр һөтөндә лә вирустың булыуы ихтимал. Шуға күрә ошо ауырыу таралған урындарҙа тик ҡайнатылған һөттө ҡулланырға кәрәк. Башҡортостанда административ биләмәләрҙең 42-һендә хәүеф ҙур.\nЗарарланыуҙың өсөнсө юлы — бөжәкте һытыу йәки тәндең тешләнгән ерен тырнау.\nТалпан ҡаҙалған осраҡта мотлаҡ дауалау учреждениеларына мөрәжәғәт итеү зарур. Бөжәк тешләгәндән һуң өс көндән дә ҡалмай ауырыуға энцефалитҡа ҡаршы иммуноглобулин ҡаҙарға кәрәк.\nТеги: талпан энцефалиты,талпан энцефалитын иҫкәртеү


Ҡыҙыл Байраҡ ордены — Башҡорт Википедияһы\nҠыҙыл Байраҡ ордены (рус. орден Красного Знамени) — СССР-ҙың иң беренсе һәм юғары ордендарының береһе, ВЦИК декреты менән Совет Рәсәйе осоронда уҡ, граждандар һуғышы ваҡытында — 1918 йылдың 16 сентябрендә булдырылған. Тәүге исеме — Хәрби Ҡыҙыл Байраҡ ордены.\nГраждандар һуғышы ваҡытында ошондай уҡ ордендар башҡа Совет республикаларында ла булдырылған. 1924 йылдың 1 авгусында Совет республикаларының бөтә ордендары СССР-ҙың дөйөм ордены — Ҡыҙыл Байраҡ ордены итеп үҙгәртелә.\nҠыҙыл Байраҡ ордены таҫмаһы\nҠыҙыл Байраҡ ордены, хәрбиҙәрҙең тәҡдиме буйынса, һуғыш ваҡытында айырыуса батырлыҡ, фиҙәҡәрлек һәм ҡыйыулыҡ күрһәткән кешеләрҙе, хәрби частәрҙе, хәрби караптарҙы, хәрби берләшмәләрҙе бүләкләү өсөн булдырыла. Был хәрби орден менән СССР Оборона министрлығы органы булған «Красная звезда» гәзите, Ленинград, Ташкент, Волгоград, Севастополь һәм башҡа ҡалалар бүләкләнгән.\nҠыҙыл Байраҡ ордены менән тәүге бүләкләнеүселәр:\n1-се орден — Василий Константинович Блюхер;\n2-се орден — Иван Фёдорович Федько;\n3-сө орден — Иосиф Виссарионович Сталин.\nКлимент Ворошилов Ҡыҙыл Байраҡ ордены менән алты тапҡыр, Василий Блюхер — биш тапҡыр бүләкләнә.\n1930 йылда Ленин ордены булдырылғанға тиклем Ҡыҙыл Байраҡ ордены йәш Совет дәүләтенең иң оло бүләге була.\nОрдендың уртаһында аҡ эмаль менән ҡапланғын түңәрәктә алтын ураҡ һәм сүкеш урынлашҡан. Түңәрәк үҙе алтын лавр таж менән уратылған. Түңәрәк аҫтына ҡыҙыл йондоҙ, уның аҫтына сатрашланғын ҙур сүкеш, һабан, факел һәм ҡыҙыл байраҡ урынлашҡан. Ҡыҙыл байраҡта «Пролетарии всех стран соединяйтесь!»тигән яҙыу бар. Ордендың ситен уратҡан алтын лавр тажда «СССР» тигән яҙыулы ҡыҙыл таҫма урынлашҡан. Ҡыҙыл Байраҡ ордены көмөштән эшләнә. Ордендың бейеклеге — 40 мм, киңлеге — 36,3 мм. Беренсе Ҡыҙыл Байраҡ ордендары ҡыҙыл таҫма өҫтөнә тағып йөрөтелгән. Һуңыраҡ ситтәрендә тар һәм уртаһында киң аҡ һыҙат төшөрелгән ҡыҙыл таҫмаға уратылған биш мөйөшле нигеҙгә эленгән.\nhttps://ba.wikipedia.org/w/index.php?title=Ҡыҙыл_Байраҡ_ордены&oldid=1126349 ҡабул ителгән\nПоследний раз редактировалась 16 апрель 2022 в 03:49\nБыл бит һуңғы тапҡыр 03:49 16 апрель 2022 үҙгәртелгән.


Туймазы районында геологтар һәм геофизиктар араһында спартакиада тамамланды\n16 Июль 2010, 17:54\nТуймазы районында Башҡортостан Республикаһы геологтары һәм геофизиктарының традицион йәйге спартакиадаһы үткәрелде. Был күмәк спорт-сәләмәтләндереү сараларына 30 йыл тула. Спартакиаданы төп ойоштороусылар булып БР буйынса Ер аҫты байлыҡтарын файҙаланыу идаралығы һәм «ВНИИГИС» Фәнни-производство предприятиеһы асыҡ акционерҙар йәмғиәте тора.\nБөтәһе биш команда ҡатнашты, улар туғыҙ спорт төрөндә ярышты: ҡатнаш эстафета, 100 һәм 500 метрға йүгереү, футбол, волейбол, балыҡ тотоу, армрестлинг, гер күтәреү, арҡан тартышыу һәм шахмат.\nСпартакиада ысын мәғәнәһендә команда рухын, конкуренцияның үҫә барыуын һәм ҡатнашыусылар составының етди йәшәреүен күрһәтте. Йыйылған мәрәйҙәр һөҙөмтәләре буйынса беренсе урынды һәм кубокты «ВНИИГИС» Фәнни-производство предприятиеһының берҙәм командаһы яуланы. Уларҙан ҡала Өфө командалары урын алды: «Башнефтегеофизика» асыҡ акционерҙар йәмғиәте һәм «Нефтегеофизика Фәнни-производство комплексы» яуаплылығы сикләнгән йәмғиәте. “Башнедра” командаһы ярайһы уҡ спорт ҡаҙаныштарына өлгәшеүен күрһәтте. Ул ҡатнаш эстафетала еңеүгә өлгәште, шулай уҡ футболда һәм волейболда призлы урындар яуланы.


Һаулыҡ өсөн — паркка!\n15 Октябрь 2018, 13:54\n«Уңайлы ҡала мөхитен формалаштырыу» федераль өҫтөнлөклө проект ярҙамы менән Михайловкала ял итеү һәм спорт паркы барлыҡҡа килде\nЙылдан-йыл район халҡы торған һайын йышыраҡ тораҡ пункттарын төҙөкләндереүҙә актив ҡатнаша, ниндәй йәмәғәт территориялары төҙөкләндереләсәк hәм ниндәй эштәр башҡарыласаҡ икәнен үҙҙәре хәл итә. Был эштә төрлө проекттар hәм программалар эшләп сығарып, дәүләт ҙур ярҙам күрһәтә.\n«Уңайлы ҡала мөхитен формалаштырыу» федераль өҫтөнлөклө проект ҡала территорияһын комплекслы үҫтереүгә, ишек алдарын төҙөкләндереүгә, дөйөм ял итеүҙең уңайлы урындарын булдырыуға йүнәлтелгән. Михайловка ауыл Советы ауыл биләмәһенең 1000-дән ашыу булған халыҡ һаны «Уңайлы ҡала мөхитен формалаштырыу» программаһына инеп, Михайловка үҙәгендә дөйөм ял итеү — парк территорияһын төҙөкләндерергә ҡара иткән.\nУртаҡ эш һөҙөмтәһе күҙ алдында: парк территорияһы ихаталанған, барлыҡ периметр буйынса 100 төп миләш ултыртылған, һуҡмаҡтарға тротуар плитаһы һаалынған, парк үҙәгендә фонтан йыһазландырылған, кескәйҙәр өсөн балалар майҙансығы бар, ҙурырак балалар hәм өлкәндeр өсөн биш спорт тренажеры урынлаштырылған, паркты мөхәббәт hәм татыулыҡ эскәмйәһе биҙәп тора, парк территорияһында алты эскәмйә hәм сүп-сар өсөн алты һауыт, дүрт яҡтыртҡыс урынлаштырылған, сәскә түтәлдәре бар — бер һүҙ менән әйткәндә, бындағы матурлҡҡа ҡарап, күңел шатлана.\n— Ҙур эш башҡарҙыҡ, — тип белдерә Михайловка ауыл Советы ауыл биләмәһе башлығы Сергей Никитин. Буласаҡ парк проекты барлыҡ кәрәкле экспертизалар hәм килешеүҙәр үтте. Республика бюджетынан 850 мең һум аҡса бүленгәйне. Ҙур ярҙамды ауыл халҡы ла күрһәтте, hәр кеше уртаҡ эшкә үҙ өлөшөн керетергә тырышты. Бында ғаиләләре менән ял итeргә киләләр, бар тирә-яҡҡа балаларҙың яңғырауыҡлы тауыштары ишетелә. Урамда йәки компьютер артында файҙаһыҙ ваҡыт уҙғарғансы йәштәр паркка бара.\nЯл итеү һәм спорт паркын булдырыу ауыл йөҙөн тағы ла нығыраҡ биҙәне, уның халҡы өсөн уңайлыҡтар тыуҙырҙы. Сөнки бында ял итеү - ул дуҫтар менән осрашыу ҙа һәм физик культура менән шөғөлләнеүгә тартылыу ҙа\nФото Михайловка ауыл Советы ауы биләмәһе архивынан.


Йәйҙең һуңғы айына аяҡ баҫыу менән ата-әсәләр балаларын мәктәпкә әҙерләү мәшәҡәте менән яна башлай - GTRK.TV — Новости Уфы и РБ\nХаҡтар йылдан-йыл ҡиммәтләнә, ә уҡыу йорттарында талаптар арта. Бер баланы уҡыуға әҙерләү күпмегә тѳшә? Магазиндарҙағы хаҡтарға ата-әсәләр генә түгел, хатта балалар ҙа аптырай. Быйыл беренсе классҡа барған улын кейендерер өсөн генә әсәгә кеҫәһенән мул ғына аҡса сығарып һалырға тура килә. Малайҙар өсөн күлдәк, салбар, ҡайыш, пинжәк, галстук – һанай китһәң ҙур ғына сумма йыйыла – биш мең тирәһе. Арзаныраҡ хаҡ ҡына түгел, балаға оҡшаған, уңайлы кейем да табырға кәрәк. Бер төрлө мәктәп формаһы индергән уҡыу йорттары ла бихисап. Унда уҡығандарға кибеттәр буйлап эҙләнеп йөрөү кәрәкмәй. Заказ буйынса тегелгән кейемде килдең дә алдың. Тик ҡайһы берҙәрҙе был да ҡәнәғәтләндермәй. Сөнки форманың оҡшап етмәүе, йәки туҡыманың сифатһыҙ булыуы бар. Хаҡтар ҙа беркетелгән, төшөртөп булмай. Өлкән класстарҙа уҡығандарға еңелерәк. Кейемдең оҡшғанын, күңеленә ятҡанын үҙҙәре һайлай. Ата-әсәнең аҡсаһы ғына етһен. Бигерәк тә, ҡыҙҙар алмашҡа тағы ла бер-нисә кейем алырға ярата. Шулай уҡ, уртаса 5 мең сыға.Альбом, дәфтәр, көндәлек, ручка, ҡәләм – дөйөм алғанда, канцелярия әйберҙәренә генә лә кәмендә мең һум китә. Ә ҡайһы бер мәктәптәрҙә хатта уҡыу әсбаптарын һәм фәндәр буйынса дәфтәрҙәрҙе лә ата-әсәгә үҙҙәренә һатып алырға тура килә. Уларҙың хаҡы 50-ән 500-гә хәтлем етә. Дәреслектәрҙең һаны һәр мәктәптең уҡыу программаһына ярашлы алына. Ә тағы ла портфель – уртаса 3 мең, спорт кейеме яҡынса ике мең, аяҡ кейемдәре лә шул хаҡҡа барып баҫа. Һанап сығарһаң, бер уҡыусыны мәктәпкә әҙерләр өсөн уртаса 15 мең һум кәрәклеге асыҡлана. Күп балалалы ғаиләләргә икеләтә, йә өсләтә аттырып түләргә тура килә. Был сумма әлеге хаҡтар буйынса иҫәпләнде. Ә август аҙаҡтарына хаҡтар айырыуса шашып китә. Шуға ата-әсәгә мөмкин тиклем иртәрәк балаларын уҡыуға әҙреләп ҡуйһа, арзаныраҡҡа төшә. Сауҙа нөктәләре, баҙарҙарҙа йәрминкәләр гөрләп тора. Һәр кем, кеҫәһенә, әйберҙең сифатына ҡарап, күңеленә оҡшағанын һайлай ала.\n09 августа Бөгөн Өфөлә пассажир автобусы ҡатнашлығында юл-транспорт фажиғәһе теркәлде\n09 августа Синоптиктар август айына һауа торошо менән таныштырҙы


Икәүме? Юҡ, 25 алтын миҙал!\nИкәүме? Юҡ, 25 алтын миҙал!Эйе, егерме биш... Рәсәй йыйылма командаһындағы хоккейсылар һаны буйынса... Һәр береһенең ошо Ҡышҡы Олимпиадала еңеүгә ынтылған юлда түккән көсөн, шуның менән илгә килтергән данын, Уйындарҙың һуңғы көнөндә ишекте шартлата япҡан шаңдауҙы бергә ҡушып һанаһаң. Бына ниндәй һығымталар тора овертаймда беҙҙең файҙаға 4:3 иҫәбенә бөткән Рәсәй – Германия финал матчы артында.\nНиһайәт, быйылғы спорт байрамы тамам. Шуның менән бергә өҫтән ауыр бер йөк төшкәндәй булды. Ҡышҡы уйындар бар донъя өсөн оло байрам булһа ла, сираттағыһы Рәсәй халҡына өҫтәмә борсолоуҙар ҙа килтерҙе. Халыҡ-ара олимпия комитеты илдең йыйылма командаһына ҡаршы санкциялар ҡулланғас, Пхенчханда ватандаштарыбыҙҙың уңышлы сығыш яһарына өмөт ҙур булманы. Ләкин ысын көйәрмән – үҙ иленең патриоты. Ул аҡтыҡ сиккә тиклем яҡшыға ышана...\nШөкөр, еңеүһеҙ ҡалманыҡ. Әлбиттә, алтын миҙалдар һаны аҙыраҡ – фигуралы шыуыуҙа һәм хоккейҙа ғына. Әммә алты көмөш, туғыҙ бронза ла бар бит әле. Күпселек лидерҙарыбыҙҙың сығыш яһамағанын иҫәпкә алғанда, бары менән байрам.\nӘйткәндәй, дөйөм миҙалдар һаны буйынса хужалар – Корея спортсылары менән типә-тиңбеҙ. Ә Швеция, Финляндия, Франция, Италия, Австрия, Швейцария кеүек ҡышҡы спорт төрҙәре ныҡ үҫешкән илдәрҙән алдабыҙ.\nШуныһы, 17 миҙалдың күпселеген – һигеҙен – саңғысыларыбыҙ яуланы. Уларҙы санкциялар урап үткәнме ни? Юҡ! Бөтә алдынғы спортсыларға ярышырға рөхсәт итмәгәндә, илдең Саңғы федерацияһы “амбразураға” 21-22 йәшлек егеттәрҙе ташланы. Уларҙың ҡайһы берҙәренең исеме Рәсәйҙә лә ныҡ билдәле түгел ине. Ошо йәштәр барлыҡ саңғы донъяһын һоҡланырға мәжбүр итте, афарин! Бына бит, тырышҡанда “санкциялар кәртәһен” урап үтеү юлын табырға була.\nХоккейға кире әйләнеп ҡайтҡанда, шуны әйтергә мөмкин: мәҫәлән, Канадала ил йыйылма командаһы беренсе урынды яуламаған осраҡта Олимпиада уңышһыҙ уҙған тип иҫәпләнә. Тимәк, беҙҙең өсөн ул бик уңышлы булды. Шул иҫәптән Башҡортостан халҡына ла ғорурланырға ерлек бар: Олимпия чемпионы исемен алған хоккейсыларыбыҙҙың береһе – яҡташыбыҙ, хәҙер СКА командаһында уйнаған “Салауат Юлаев” клубы тәрбиәләнеүсеһе Андрей Зубарев.\nЯҡшыға өмөтләнәйек. Дүрт йылдан Ҡытайҙың Пекин ҡалаһында осрашҡанға тиклем!


Уҡыу йылы башланырға аҙна тирәһе ваҡыт ҡалды\nБелем усаҡтарында әле әҙерлек эштәре тамамлана. Быйылдан Өфөнөң Октябрь районындағы 159-сы мәктәптә башланғыс синыфтар өсөн яңы уҡыу бүлмәһе сафҡа инәсәк. Ул электрон уҡытыу өсөн тейешле ҡоролмалар менән йыһазландырылған.\nКабинетҡа күп функциялы интерактив таҡта, өҫтәлдәр һәм башҡа кәрәк-яраҡтар һатып алынған. Шулай уҡ уҡыусылар менән ата-әсәләргә тәғәйенләнгән «мәғлүмәт киоскының» урынлыштырылыуы ла әһәмиәтле. Ул ғәҙәти мәғлүмәт стендын алыштыра. Унда электрон форматта дәрестәр теҙмәһе, мәктәп яңылыҡтары һаҡланасаҡ. Белем усағында яңы уҡыу йылынан ғәҙәти ҡыңғырауҙан көй ағылыуы ла - мәктәптәге яңы биҙәк.\nНаталья Иванцова, Өфөнөң 159-сы урта мәктәбе директоры: «Беҙҙең мәктәптә, быйылғы уҡыу йылында сафҡа инәсәк электрон уҡытыу бүлмәһенән тыш, яңылары ла бар. Урта һәм өлкән синыфтарға тәғәйенләнгән электрон уҡытыу кабинеты ла яңы һулыш алды. Шулай уҡ рус теле һәм әҙәбиәте буйынса ижади лабаратория ла үҙгәрештәр кисерҙе».\nУҡыусыларҙы шулай уҡ мәктәп ихатаһында яңыртылған спорт стадионы ла ҡыуандырасаҡ. Уның майҙаны - 4 мең квадрат метр. Спорт майҙансығына йүгереү өсөн резина юл һалына. Йыл әйләнәһенә эшләйәсәк спорт майҙансығында ГТО нормаларын тапшырырға мөмкин буласаҡ.


Өфө ЮХХДИ-һы водителдәрҙе тикшереү хаҡында иҫкәртә // Йәмғиәт | новости башинформ.рф\n8:51, 15 ноября 2019 Йәмғиәт\nӨФӨ, 2019 йыл, 15 ноябрь. /«Башинформ» мәғлүмәт агентлығы/.\n15 ноябрҙә Өфөлә водителдәрҙе тикшереү ойошторола. Баш ҡаланың Дәүләт автоинспекцияһы мәғлүмәттәре буйынса, иҫкәртеү саралары ауыр эҙемтәле фажиғәләргә юл ҡуймау өсөн юл хәрәкәте ҡағиҙәләрен тупаҫ боҙоуҙарҙы бөтөрөүгә йүнәлтелә.\nБынан тыш, водителдәрҙең бөтә кәрәкле документтарын да тикшерәләр.\n«Бер ҡасан да эскән килеш рулгә ултырмағыҙ, ә сығыр алдынан документтарығыҙҙы һәм транспортығыҙҙың төҙөк булыуын тикшерегеҙ. Үҙегеҙҙе һәм айырыуса кескәй пассажирҙы ҡайыш менән эләктерегеҙ», — тип иҫкә төшөрҙөләр ведомствола.\nТеги: тикшереүҙәр, ЮХХДИ-һы


“Ауыл уттары”на – бөтә коллектив менән!\n18 Декабрь 2018, 11:57\nВаҡытлы матбуғатҡа ташламалы хаҡҡа яҙылыу буйынса иғлан ителгән ун көнлөк үтеп тә китте. Был осорҙа гәзитселәр ҙә, почтальондар ҙа әүҙем эшләп ҡалырға тырышты. Иң ҡыуандырғаны, был көндәрҙә “Ауыл уттары” гәзитенә бөтә коллектив менән яҙылыусыларға Ҡашҡар урта мәктәп коллективы ла ҡушылды.\nМәктәп мөдире Илфат Алғошаев билдәләүенсә, был уҡыу йортонда эшләгән һәр кем район гәзитен яҙҙырыуҙы үҙенең бурысы итеп ҡуя.\n– Коллективыбыҙ матбуғатҡа йыл да ихлас яҙыла ул, бигерәк тә район гәзитенә. Нисек итеп район яңылыҡтарын белмәй ятмаҡ кәрәк?.\nҠашҡар урта мәктәбендә бөтәһе 17 хеҙмәткәр эшләй, шуларҙың 12-һе – уҡытыусылар. Дүрт педагог – юғары, ҡалғандары 1-се категориялы, барыһы ла махсус курстар үткән. Тәжрибәле педагог Мәҙинә Ғәйнетдин ҡыҙы Нәҙерғолова – “Башҡортостан Республикаһының атҡаҙанған уҡытыусыһы”, Дәүләткирәй Хөсәйен улы Нәҙерғолов “Башҡортостан Республикаһының атҡаҙанған мәҙәниәт хеҙмәткәре” исемдәрен йөрөтә. Мәктәптә 60 бала белем ала, шуларҙың 7-һе – күрше Ишбулды һәм Мәҡсүт ауылдарынан. Улар өсөн интернат эшләй. Эшһөйәр, ҡунаҡсыл һәм татыу коллективты мәктәп мөдире Илфат Сәмиғулла улы Алғошаев етәкләй.\nРайонда йәшәгән һәр кем илһөйәрлектәрен иҫбат итеп, район баҫмаһын алдырырға тейеш. Ҡашҡар мәктәбе хеҙмәткәрҙәре лә ошо фекерҙә. Шуға ла уларҙы тоғро дуҫтарыбыҙ, тип һис тә икеләнмәйенсә әйтә алабыҙ. Сөнки улар район матбуғатына битараф булмауҙарын һәм берҙәмлектәрен иҫбат итеп, киләһе 2019 йылға ла бөтә коллективтары менән дәррәү яҙылдылар. Рәхмәт уларға! Афарин!


Хәйбуллаларға - афарин! Йәш белгестәргә ярҙам итәләр! » «Йәшлек» гәзите | Газета «Йәшлек» | Официальный сайт газеты Йэшлек\nГазета "Йәшлек" » Яңылыҡтар таҫмаһы » Хәйбуллаларға - афарин! Йәш белгестәргә ярҙам итәләр!\n18.10.2019 Хәйбуллаларға - афарин! Йәш белгестәргә ярҙам итәләр!\nСәлимә Ғафарова-Байгилдина хәбәр итә:\n- Хәйбулла районында йәш белгестәрҙе йәлеп итеү буйынса эш һуңғы йылдарҙа һиҙелерлек әүҙемләште. Бында федераль, республика кимәлендәге программаларҙан тыш, йәштәр сәйәсәтен үҫтереү буйынса муниципаль программа ла эшләй башланы. Ул өс йылға иҫәпләнгән.\nАуыл хужалығы, мәғариф, мәҙәниәт һәм һаулыҡ һаҡлау өлкәләренә районға эшкә ҡайтҡан белгестәргә бер тапҡыр аҡсалата пособие түләнә.\nБөгөн, 18 октябрҙә муниципаль район хакимиәте башлығы Раил Хазморат улы Ибраһимов тантаналы шарттарҙа тәүге сертификаттарҙы тапшырҙы. Улар – медиктар: акушер-гинеколог Гүзәл Ильясова, терапевтар - Фируза Сурина, Юлия Пручай, фельдшер Мария Миляева.\nПособие күләме теге йәки был белгестәргә мохтажлыҡтан сығып билдәләнгән. Мәҫәлән, юғары медицина уҡыу йортон тамамлап ҡайтыусыларға 200 мең һум, урта махсус медицина уҡыу йортон тамамлаусыларға – 100 мең һум тәшкил итһә, башҡа тармаҡтағы белгестәргә 50-әр мең һум түләү ҡаралған.


Хәбәрҙәр: Мысыр: “Әл-Джәзира” журналистары ҡулға алынды.\nМысыр: “Әл-Джәзира” журналистары ҡулға алынды.\nМысырҙың шәхси “Ат-Тахрир” телеканалы 22 минутлыҡ һәүәҫкәр видеяҙма таратты, унда 29 декабрҙә Ҡаһирә ҡунаҡханалырының береһенең номерында “Әл-Джәзира” телеканалының ике журналисын ҡулға алыуҙары һүрәтләнә.\nДраматик музыка менән оҙатылған кадрҙарҙа- “Әл-Джәзира”ның Ҡаһирә бюроһы башлығы, сығышы менән Мысырҙан булған Канадала йәшәүсе Мөхәммәт Фәхми һәм борсоулы йөҙ менән тәржемәсе талап иткән Австралия репортеры Питер Грест.\nЖурналистарҙан шунда уҡ кадрҙа күренмәгән полиция офицерҙары һорау ала. Уларҙың һорауҙарына яуап биреп, “Әл-Джәзира” хеҙмәткәрҙәре Мысырҙа эшләү өсөн аккредитациялары юҡлығы, әммә уны алыу өсөн запрос ебәреүҙәре хаҡында һөйләй.\nКадрҙа шулай уҡ, Мөхәммәт Фәхми аңлатыуынса, журналистарҙың бюро өсөн урын тапҡансы тип ҡунаҡхана номерында һаҡлаған, эш барышында ҡулланған телекамераларын, башҡа ҡорамалдарҙы күрәбеҙ. Һуңғы кадрҙарҙа журналистарҙы автомобилгә ултырталар.\nКатар телеканалы был видеояҙмаларҙы күрһәтеүҙе ғәйепләп сыҡты һәм хәбәрселәрҙең бер кемдән дә йәшенмәй эшләүе тураһында белдерҙе, ә уларҙың аккредитацияһы булмауы бер нисек тә ҡулға алыуҙы аҡлай алмай. “Әл-Джәзира” үҙенең хеҙмәткәрҙәрен азат итеүҙе талап итте.\nПрезидент Мөрсиҙе бәреп төшөргәс, полиция Ҡаһирәләге “Әл-Джәзира” бүлектәрендә тентеү үткәрҙе һәм уларҙы япты. “Мариотт” ҡунаҡханаһы Катар телеканалы журналистары өсөн ваҡытлыса офисҡа әйләнгәйне, шуға күрә Мысырҙың ҡайһы бер мәғлүмәт саралары уға “Мариотт ячейкаһы” атамаһын беркетеп ҡуйҙы.\nУҙған шаршамбы “Әл-Джәзира”ның 20 журналисы Мысыр суды алдына барып баҫасағы хаҡында иғлан ителде. Уларҙың 16-һын ”террористик ойошмала” ағза булып тороуҙа, 4 сит ил гражданинын “Мысырҙа граждандар һуғышы бара тигән ялған мәғлүмәт таратыуҙа” ғәйепләйҙәр.\nЯҡын Көнсығыш һәм Төньяҡ Африка журналистарын яҡлау комитеты быны, бығаса күрелмәгән хәл, тип атаны.\n“Ошоғаса телевидение каналы хеҙмәткәрҙәрен, 20 урындағы һәм сит ил гражданинын, террористар менән бәйләнеш тотоуҙа ғәйепләгәндәре юҡ ине әле. “Әл-Джәзира”ға эшләүселәрҙең билдәле бер ҡараштары булыуы ихтимал, тик журналист һәр саҡ ниндәйҙер фекергә таянып эш итә, бының өсөн төрмәгә ултыртырға тейеш түгелдәр,”-ти комитет етәкселәренең береһе.\nМысыр“Әл-Джәзира”ны “Мосолман туғандар”ҙы яҡлаған Катарҙың сәйәси күрһәтмәләренә таянып эш итеүҙә ғәйепләй. Һуңғы 7 ай эсендә Мөрси яҡлыларға ҡаршы репрессиялар меңдән ашыу кешенең ғүмерен өҙҙө.


Ышаныс һалып күңелгә, яҙмышты алып ҡулға » Башкортостан кызы\nЫшаныс һалып күңелгә, яҙмышты алып ҡулға\nҠайһы берҙә яҙмыш әҙәм балаһын аямай, төрлө ҡаршылыҡтар, йән һәм тән яралары менән интектерә, үҙәкте өҙгөс һынауҙарға дусар итә. Кемдәрҙер, сабырһыҙланып, бер сиктән икенсеһенә һуғыла, Хоҙай ебәргән билдәләрҙе аңғармай, һығымталар яһамай. Йәшәүгә ышанысы һүрелә, яйлап түбән тәгәрәй. Бер нәмәгә ҡарамаҫтан, зиһен һәм күңел көсөнә таянып, яҙмышты еңгән, һәр һулышы, йөрәк тибеше менән камиллыҡҡа ынтылған илаһи заттар барыбер күберәктер тормошобоҙҙа. Иң мөһиме – йылдар уларҙы сыныҡтырып ҡына ҡалмай, тырыш, кешелекле булғандары өсөн бүләк итеп, тормоштарын йәшәү ҡото менән һуғара, йөҙҙәренә һүнмәҫ һөйкөмлөлөк нуры һирпә. Шундай изге ғәмәлле, һылыуҙарыбыҙҙың береһе – Хәйбулла районы Ғәлиәхмәт ауылы ҡыҙы – Зимфира Рәшит ҡыҙы Хөсәйенова-Юламанова. Ихласлығы, яғымлылығы, ярҙамсыллығы менән яҡташтарының ғына түгел, бөтә Башҡортостан гүзәл заттарының рәхмәтен алып, йәмле, сәмле, мәғәнәле ғүмер кисерә ул.\n“Мин ғаиләлә көтөп алынған ғына ҡыҙ булғанмын. Ике ир баланан һуң, ниһайәт, һағындырып тыуған ҡыҙсығын әсәйем менән атайым ауыр һүҙ тейҙермәй, һөйөп, иркәләп кенә үҫтерҙе. Әсәйем, медицина техникумын тамамлап, Саҡмағош районынан эшкә килгән йәш фельдшер, Хәйбулла егетенә тормошҡа сығып, Ғәлиәхмәт ауылында төпләнәләр. Әсәйемдең моңло тауышына хайран ҡалған ауылдаштары уны, икенсе Фәриҙә Ҡудашева, тип йөрөткән. Кешеләрҙең сәләмәтлеге һағында торған фиҙакәр йәнле, мөләйем табибәне әле булһа һағынып иҫкә алалар, – ти Зимфира ханым, үткәндәренә байҡау яһап. – Миңә ике йәштәр самаһы булғандыр, беҙ Өфөгә күстек. Баш ҡаланың 20-се башҡорт мәктәбен тамамланым. Хәйбуллаға йыш ҡунаҡҡа ҡайта инек. Элгәре машина юҡ, ауылға тиклем ат арбаһында тыҡырлайбыҙ. Ул көндәр ҡәҙерле һәм һөйөнөслө күңел байрамдарым булып иҫемдә ҡалған. Шул гүзәл, саф тәбиғәте, татлы һыуы, игелекле, йомарт, ҡунаҡсыл халҡы менән йөрәгемде арбаған Хәйбулла ерен һәр ваҡыт өҙөлөп һағынам. Һәр кемдең дә ғүмерендә күңел утрауы булырҙай изге ере – үҙ Мәккәһе булалыр, моғайын. Әле еңел машинала көҙгөләй ялтырап ятҡан асфальт юлдан айына бер нисә тапҡыр ҡайтып урайбыҙ. Хәйбулла районында беҙҙе һағынып көтөп торған туғандарыбыҙ, таныштарыбыҙ күп”.\nӨфө сауҙа техникумында тауар белгесе һөнәре алған ҡыҙҙы яҙмыш елдәре ҡайһы тарафтарға ғына ташламай. Уға тегеүсе лә, мебель ҡаҙауы яһаусы ла, торт бешереүсе лә, магазин мөдире лә, рәссам-декоратор ҙа булырға тура килә. Отҡор ҡыҙ һынатмай, һәр яңы һөнәрҙе еңел генә үҙләштереп, ҡайҙа ла уңыш ҡаҙана. Мәҫәлән, рәссам-декоратор булып эшләгәндә уның экспонаттары төрлө күргәҙмәләрҙә призлы урындарға лайыҡ була.\n90-сы йылдарҙа аҡсаның хаҡы төшөп, эш урындары ҡыҫҡартылып, кибеттәрҙә йүнле кейем-һалым ҡалмағас, Зимфира ханым алыпһатарлыҡ эшенә тотона. Ул ваҡытта баҙарҙағы сауҙа рәттәре асыҡ һауала урынлашҡан, әлеге кеүек уңайлы, заманса, йылы биналар юҡ. Йәйен ҡайнар ҡояш аҫтында, яҙын, ҡышын һәм көҙҙәрен ыжғыр ел-дауылдарҙа, ҡойма ямғырҙарҙа көн уҙарына тышта торсо әле! Бының өсөн, ай-һай, ниндәй тәүәккәл һәм түҙем булыу кәрәк. Ул тиҙҙән автомобиль йөрөтөүҙе лә үҙләштереп ала.\nДәүләкән районы йәмле Өршәк буйында тыуып үҫкән Рифат Ҡәнзәфәр улы менән ҡорған татыу ғаиләһе лә күптәргә үрнәк булырлыҡ. Ире ҡатынының һәр башланғысын хуплап тора, ярҙамынан өҙмәй. Ғаиләлә быуын нығытып килгән ике баланы: Динар менән Айһылыуҙы һөнәрле, башлы-күҙле итеү маҡсаты ла бар бит әле ул мәлдә. Уҡыуҙан буш ваҡытта Динар, ваҡ-төйәк мәсьәләләрҙе хәл итешеп, әсәһе янында өйөрөлә. Ә Айһылыу, әсәһенең йыш ҡына эштән бушай алмағанлығын аңлап, тәмле итеп аш-һыу хәстәрләргә өйрәнә. Мәктәп тормошонда әүҙем ҡатнашҡан һәләтле ҡыҙсыҡ “Сәңгелдәк” тапшырыуында төшә, йәш таланттарҙың «Ирәндек моңдары” йыр-моң бәйгеһендә дипломант булыу бәхетенә өлгәшә.\nЭше уңғандың ашы ла уңған, тиҙәр бит әле. Уңыш, ғәҙәттә, егәрлеләрҙе, тырыштарҙы үҙ итеүсән – Хөсәйеновтарҙың да тормошон уңыш ҡошо үҙ ҡанаты аҫтына ала. Әммә барыһы ла көйләнде, яйланды тигәндә генә, яҙмыш көтөлмәгән һынау ебәрер, тип кем уйлаһын инде? 2005 йылдың 26 сентябре... Ул аяныслы көндө Зимфира Рәшит ҡыҙы бер ҡасан да онотмаҫ, моғайын. Бөгөн ул көн ҡурҡыныс һаташыу, алама төш кенә булып иҫтә ҡалған. Әммә ул мәлдә...\nЮл фажиғәһенә тарыған ҡатын менән уның үҫмер улын ауыр хәлдә дауаханаға килтерәләр. Тәрән тән йәрәхәте алған ҡатынды табиптар оҙаҡ ҡына кома хәленән сығара алмай яфалана. Был хаҡта ишеткән кемдер әсәһе Роза апайға, ҡыҙығыҙ юл фажиғәһендә һәләк булған, тип хәбәр итә. Шул минут эсендә Роза Латип ҡыҙы ярты ғүмергә ҡартая. Бала ҡайғыһы бигерәк тә әсә өсөн тетрәндергес шул.\n“Әсәйем менән ҡыҙымдың доғалары беҙҙе үлемдән һаҡлап ҡалғандыр. Хәҙер тормошомдо ике осорға бүлеп ҡарайым: береһе – юл һәләкәтенә тиклем, икенсеһе – унан һуң. Комала оҙаҡ ҡына булғанмын. Үҙемден ниндәй халәттә икәнемде аңламайым әле, уянһам, эргәмдә ҡыҙым менән улым баҫып тора. Улымдың бите йәрәхәтле, ә ҡыҙымдың йоҡламауҙан күҙ төптәре күгәреп бөткән. Бәләкәс кенә көйөнә, көнө-төнө доғалар уҡып, эргәмдә ултырған булған, балаҡайым. Беҙ терелеп аяҡҡа баҫҡас, Хоҙайға ышанысы нығынып, дин тота башланы. Хәрәкәт тә итә алмаған сағымда иремдең, балаларымдың мәрхәмәтле хәстәре, ярҙамы, яратыуы миңә ныҡлыҡ бирҙе. Улар хаҡына йәшәргә, яңынан аяҡҡа баҫыр өсөн көрәшергә тейешмен, тинем. Ғүмерлеккә зәғиф ҡалыу ҡурҡынысы янай ине бит. Улым өсөн дә йөрәгем өҙөлә. Имгәнгән тәнемдең һыҙлауын, күңелгә шом һала барған төшөнкө кисерештәрҙе еңеү еңел түгел ине. Өмөтһөҙләнеп, күҙ йәштәренә быуылған минуттарым да булды. Тәүҙә өндәрҙе дөрөҫ әйтергә, һөйләшеү нескәлектәрен үҙләштерергә, бармаҡтарымды ҡыбырҙатып, ҡулдарымды йөрөтөргә, аяҡҡа баҫып, ҡабаттан атларға өйрәнергә тура килде. Әйтерһең, донъяға яңынан тыуып, яңынан уны астым! Эйе, бөтөнләй башҡа төрлө ҡабул итә инем инде тормошто. Иғтибарлыраҡ, тәрәнерәк, нескәрәк, тип әйтәйемме. Аллаға шөкөр, хәҙер үҙ аяҡтарыма иртән менән тороп баҫам да имен атҡан һәр таңға һөйөнәм, онотолоп тәбиғәт тауышын тыңлайым, йәшәйештең һәр сағылышын оло бүләктәй ҡабул итәм. Ғүмер юлымда осраған кешеләргә хөрмәт һәм яратыу менән бағам. Ваҡыт төшөнсәһенә лә башҡасараҡ мөнәсәбәт: Хоҙай биргән һәр минутты дөрөҫ файҙаланып ҡалырға тырышам. Иремде, балаларымды, эшемде яратам. Улым да бит, йәш кенә булһа ла, ауырлыҡҡа бирешмәне, артабан тормошҡа һөйөнөп, дәртләнеп йәшәргә үҙендә көс тапты. Хоҙайға сикһеҙ рәхмәтлемен. Өфө ҡалаһында йәшәгән әсәйем Хафизова Роза Латип ҡыҙына 80 йәш тула. Ҡайным Ҡәнзәфәр Ямалетдин улы менән ҡәйнәм Кәфиә Ниғмәт ҡыҙы Дәүләкән районы Хөсәйен ауылында матур итеп донъя көтә. Өлкән генә йәштә булһалар ҙа, уларҙың барлығы беҙгә көс һәм ышаныс бирә”, – тип ихлас йылмая һөйкөмлө ханым.\nТулыһынса һауығып бөткәнен дә көтмәйенсә, бер аҙ атлап йөрөрлөк булғас та, элекке бәйләнештәрен тергеҙеп, эшҡыуарлыҡ эшен тағы ла киңерәк йәйелдереп ебәрә ул. Бер урында тапанып, бары менән ҡәнәғәт була торғандарҙан түгел шул холҡо. “Зимфиранан тундар” исемле сауҙа компанияһын төҙөй. Оҫта эшҡыуар илдең йыл да күргәҙмәләрҙә ҡатнашҡан һәм бәйгеләрҙә еңеү яулаған иң алдынғы тун тегеү фабрикалары менән килешеү төҙөгән. Бөгөн модала һаналған мутон тундарҙың ниндәй генә төрҙәре юҡ унда. Билле, тура, киң итәкле, ҡыҫҡа, оҙон, ҡайышлы, шәшке яғалы. Төҫтәр сағылыштары ла күҙҙең яуын алырлыҡ! Йәнлек тиреләре Австралияла юғары технологиялы махсус ысул менән эшкәртелгән һәм аукционда һайлап алынған. Шуға ла ул әйберҙәр затлы һәм юғары сифатлы. Тундарҙан тыш, бүректәр, пальтолар, плащтар, пинжәктәр һәм күлдәктәр ҙә бар. Зимфира Рәшит ҡыҙы инде нисәмә йыл ҡатын-ҡыҙҙарыбыҙҙы ҡупшы, килешле, зауыҡлы кейемдәр менән һындарын тағы ла нәзәкәтлерәк, күркәмерәк итергә тырышып йәшәй. Тәжрибәле эшҡыуар, урындағы халыҡ ихтыяжынан сығып, кейем моделдәрен һайлай. Ул донъя модаһы өлкәһендәге яңылыҡтарҙы күҙәтеп бара, фабрикаларға үҙе уйлап тапҡан кейем һыҙмаларын да тәҡдим итә.\nХәҙер инде балалары ла белем алып, үҙ аллы тормошҡа аяҡ баҫҡан. Ҡыҙҙары Айһылыу, тормошҡа сығып, һөйгәне Ислам менән Әсәҙулла исемле ул үҫтерә. Йәш ғаилә ислам дине ҡанундарына ярашлы йәшәй. Иманға, тәртипкә, әҙәпкә ҡоролған ғаилә һоҡланыу һәм ышаныс уята. Динар Бөтә Союз финанс һәм иҡтисад ситтән тороп уҡыу институтын тамамлаған, ул – әсәһенең уң ҡулы. Бөтә ауыр эштәрҙе үҙ иңенә алған. Ә Зимфира Рәшит ҡыҙы дөйөм эш барышына идара итә. Улар ҡулы аҫтында байтаҡ кеше эшләй. Һәр береһе – үҙ эшенең оҫтаһы. Үҙен дә, башҡаларҙы ла эшле итә алыуына ҡыуана эшљыуар. Әйбер ташыусы, өйрәнсек кенә булып килгән йәштәр ҙә, яңы һөнәр үҙләштереп, эшкә ныҡлап ылығып китә бында.\n“Һатып алыусыларҙың “Һеҙҙә “Модный приговор”ҙағы кеүек һылыуланып китәбеҙ”, – тип әйтеүе генә лә башҡарған эшемә юғары баһа түгелме ни?! Беҙҙең халыҡ әйбер алғанда төпсөп һорарға ҡыймай, уларҙың өҫ-башына нимә килешеүен, муйынға һалынған яулыҡтың, шарфтың ниндәйе отошлораҡ күренеүен аңлатам, сифатлы кейемде нисек билдәләргә, һайларға өйрәтәм. Тәү сиратта, әйберҙең этикеткаһына иғтибар итеү мотлаҡ: унда фабриканың исеме, тулы адресы, кейем моделенең атамалары яҙыла. Тегелеше, эшкәртелгән урыны шик тыуҙырмаҫҡа, ә йөнө, тере йәнлектеке һымаҡ, күпереп һәм ялтырап торорға тейеш. Хәҙер тундарҙың күбеһе ҡалдыҡ-боҫтоҡ киҫәктәрҙән йәки йәнлектең ҡорһаҡ өлөшөндәге тиренән тегелә, ҡайһы берәүҙәр элекке тундарҙы һүтеп, яңыһына ҡуллана. Әлбиттә, уларҙың хаҡы ла түбәнерәк. Һатып алыусыларға ошо хаҡта ла аңғартам, – тип хәбәрен дауам итә әңгәмәсем. Холҡонда башҡаларҙы дәртләндерә, йөрәктә йәшәү уты ҡабыҙа, үҙе артынан эйәртә торған хәстәрлекле, игелекле яғы ла бар уның. Һатыу эшенән тыш, төрлө мәҙәни сараларҙа ҡатнашырға ла өлгөрә. – Бәләкәстән әсәйемдең йырын тыңлап үҫкәнгәме, йыр-моңға ғашиҡмын. Нескә күңел, нәзәкәтлелек, эшкә таһыллыҡ, матурлыҡҡа, йыр-моңға һөйөү миңә унан күскәндер. Баянымды ҡулға алып, уйнап ебәрһәм, бөтә уй-хәсрәттәрем тарала. Оҙон көйлө халыҡ йырҙары ла, дәртле моңдар ҙа күңелемә яҡын. Ҡасандыр ошо һәләтем арҡаһында “Уйна, гармун” тапшырыуына ла эләгеп ҡалғайным. “Юлдаш” радиоһында “Хеҙмәтеңдә – хөрмәтең” бәйгеһендә ҡатнашып, “Иң гүзәл һәм нәзәкәтле ҡатын” һәм “Йырсы һандуғас” номинацияларында еңеү яулау бәхетенә өлгәштем. Тормош йыр-моң менән үрелеп барһа, яңы асыштарға талпынып, дәртләнеп, ҡыуанып йәшәйһең бит ул”.\nҺанай китһәң, отҡор ҡатындың эшмәкәрлегенең иҫәбе-хисабы юҡ. Мәрхәмәтлек эшләүҙе лә тормошоноң төп бурысы итеп алған. Йыл да балалар йорттарына һәм приюттарына ярҙам итә, байрамдарҙа кескәйҙәргә бүләктәр тарата. Мөләйем, итәғәтле, егәрле, миһырбанлы ханым Зимфира Рәшит ҡыҙының ҡулынан килмәгән эш юҡ. Етмәһә, һәр нәмәгә етди үҙ ҡарашы булыуы, ҡул ҡаушырып ултырмай, һәр яңы эшкә күңел һалып тотоноуы менән күптәргә өлгө. Үҙ-үҙенә талапсан, ярҙамсыл һәм көслө рухлы ҡатын ул. Әлеге ышанысһыҙ тормошобоҙҙа тап шундай шәхестәребеҙ тормошобоҙҙо йәмләй, уны ҡотлораҡ һәм мәрхәмәтлерәк итә. Зимфира Рәшит ҡыҙының татыу һәм мөхәббәтле ғаиләһенә – бәрәкәт, именлек, сәләмәтлек, эшендә рухи асыштар һәм яңы бейеклектәр теләйбеҙ!


Эзбизташ — Башҡорт Википедияһы\nЭзбизташтан һалынған диуар\nЭзбизташ — ултырма тау тоҡомо. Кальций карбонатынан (CaCO3) хасил булған органик материал.\nДиңгеҙ ҡабырсыҡтарынан һәм уларҙың ҡалдыҡ киҫәктәренән барлыҡҡа килгән күҙәнәктәр ҡабырсаҡ тоҡомло эзбизташтар тип атала. Унан башҡа нуммулит, мшанка һәм мәрмәр эзбизташтар — ҡалын ҡатламдар һәм йоҡа ҡатламдар ятҡылыҡтары була. Эзбизташ метаморфизм арҡаһында эсендәге төҙөлөш матдәләр күләме алмашынып мрамор кристаллына әүерелә.\nЭзбизташ күләмендәге кальций карбонаты һыу эсендә насар ирей. Эзбизташ һыуҙа иреп, тау тоҡомонда ҡыуышлыҡтар, мәмерйәләр барлыҡҡа килә. Ер аҫтындағы тәрән эзбиз ятҡылыҡтары, йылылыҡ тәъҫиренән тарҡалып, минираль һыу барлыҡҡа килә.\n1 Табылған урындар\n1.1 Пугачёв карьеры\nТабылған урындар[үҙгәртергә | вики-тексты үҙгәртергә]\nГорнозаводск эзбизташ карьеры\nЭзбизташ — киң таралған ултырма тау тоҡомдары, диңгеҙ төбөндә тере организмдан барлыҡҡа килә.\nАльп тауҙары эзбизташҡа бай. Пермь крайында ла күп ундай урындар. Башҡортостан биләмәләре эзбизташ күпләп сығарыла, Урал тауҙарында, Шәкетау, Торатау, Йөрәктау, Ҡуштау тауҙарында ҙур ятҡылыҡтар бар.\nПугачёв карьеры[үҙгәртергә | вики-тексты үҙгәртергә]\nБелорет ҡалаһы янында эзбизташ сығарыу. Пугачёв карьеры\nБелорет ҡалаһында урынлашҡан металлургия комбинаты ихтыяждары өсөн 65 йыл инде Пугачёв карьеры тигән урында эзбизташ сығарыла. Уға Крәҫтиәндәр һуғышы юлбашсыһы исеме юҡҡа ғына бирелмәгән - риүәйәт ителеүенсә, 1774 йылда Бүгәсәү бында тоғро дуҫы Хлопуша менән Белокаменск тигән ҡала төҙөргә лә ниәтләнгән булған. Хатта яҡында аҡҡан Ағиҙел йылғаһының йырҙаһын үҙгәртеп ҡаҙған булғандар. Икенсе бер риүәйәттә Бүгәсәү ошо урындан йыраҡ түгел урынлашҡан мәмерйәлә батша ғәскәрҙәренән ҡотолоп ҡалған тип бәйән ителә .\n65 йыл эсендә Пугачёв ятҡылығынан ҡулланыусыларға 15 миллион тоннанан ашыу бик юғары сифатлы продукция сығарылған һәм ҡулланыусыларға оҙатылған. Әлеге ваҡытта бында ай һайын 100-120 мең тонна, йәғни тәүлегенә 4-4,5 мең тонна самаһы эзбизташ сығарыла, был уртаса 50-60 вагон тәшкил итә. Карьер продукцияһының төп өлөшө - Мечел Төркөмөнөң металлургия предприятиеларына һәм Белорет металлургия комбинаты акционерҙар йәмғиәтенә ебәрелә.\nЭзбизташ төҙөлөш материалы, ваҡ күҙәнәкле айырым бер төрлө скульптура эшләүҙә ҡулланыла.\nХлорлы эзбиз медицина өлкәһендә файҙалана, һүндерелгән эзбиз — төҙөлөштә, ҡырсын урынына, юл төҙөлөшөндә, металлургияла флюс формаһында ҡулланыла. Айырым сортлы эзбиз сода сығарыу Берекмәләре менән күп күләмдә файҙаланыла.\n↑ 65 лет в строю\nАлексеев А. А. Известняк // Башкирская энциклопедия. — Уфа: ГАУН «Башкирская энциклопедия», 2015—2020. — ISBN 978-5-88185-306-8. (рус.)\nhttps://ba.wikipedia.org/w/index.php?title=Эзбизташ&oldid=1099342 ҡабул ителгән\nБыл бит һуңғы тапҡыр 17:18 30 ноябрь 2021 үҙгәртелгән.


Учеба и турниры по удаленке: в Башкирии шахматные школы перешли в режим онлайн\nРеспубликанский онкодиспансер частично закрыли на карантин по коронавирусу\nПод Уфой родственники пациента напали на фельдшера скорой помощи\nВ Башкирии пациент скончался от тяжелых проявлений коронавируса\nС 20 апреля в Башкирии запретят ездить в общественном транспорте без маски и перчаток\nХабиров: «Если у одного из пассажиров рейса Бангкок-Уфа будет температура, всех поместим в изолятор»\nС понедельника в Башкирии аннулируются все справки-пропуска для передвижения\nРадий Хабиров: в Башкирии начнутся массовые облавы на нарушителей режима самоизоляции\n321 из 4757\nГрецияла пенсия һәм социаль страховкаллау реформаһына ҡаршы акциялар үтә. Урамдарға 50 мең самаһы кеше сыҡҡан. Полиция менән бәрелештәрҙә йәрәхәтләнеүселәр бар. Сүриәлә Алеппо виләйәтендә башар Асад ғәскәрҙәре Рәсәй авиацияһы ярҙамында ике ҡаланы азат иткән. Террорсыларҙы ҡорал, аҙыҡ-түлек менән...\nКуйбышев тимер юлының Башҡортостан бүлексәһе ошондай акция иғлан итте. Ул юл һәләкәттәрен иҫкәртеү маҡсатында ойошторола. Статистика мәғлүмәттәре буйынса тимер юл киҫелештәрендә үткән йылда ғына 14 юл-транспорт фажиғәһе, бер үлем осрағы теркәлгән. Тимер юлы вәкилдәре белдереүенсә, ғәҙәттән тыш...\nҺауа температураһы күтәрелеү һөҙөмтәһендә, ҡыйыҡтарҙан ҡар һәм боҙ ишелә\nҠотҡарыусылар бина яндарынан үткән ваҡытта иғтибарлы булырға кәңәш итә. Өфөлә һуңғы көндәрҙә генә 3 автомобиль өҫтөнә ҡар төшкән. Бөтә осраҡтар ҙа ла идарасы компаниялар ғәйепле. Улар ҡыйыҡтарҙы ваҡытында таҙартмаған. Шул уҡ ваҡытта синоптиктар алдағы көндәрҙә көслө циклон вәғәҙәләй.\nБашҡортостанда бәлиғ булмағандар араһында енәйәттәр артта\nУҙған йылда үҫмерҙәр ҡатнашлығында 1 мең 200-гә яҡын тәртип боҙоу осрағы теркәлгән. Уларҙы кәметеү өсөн Өфөлә Йәмәғәт именлеге үҙәктәре ойошторолдо. Учреждение бәлиғ булмағандар һәм уларҙың ғаиләләре менән эшләй. Малайҙың әсәһе менән атаһы өйҙә юҡ. Бәләкәй балаларҙы яңғыҙын ҡалдырырға ярамай икәне...\nРәсәй Иҡтисади үҫеш министры Алексей Улюкаев билдәләүенсә, ҡара алтындың бер барелле 25 долларҙан кәм торғанда ла, инфляция 10 проценттан артмаясаҡ. Ведомство быға тиклем әҙерләгән планға ярашлы, нефть 50 долларҙан һатыла, ә хаҡтар йыл дауамында 6 ярым процентҡа етергә тейеш ине. Әлеге ваҡытта ҡара...\nРәсәй халҡын илдең иҡтисады, хаҡтарҙың артыуы һәм түбән эш хаҡы борсой\nБөтә Рәсәй йәмәғәтселек фекерен өйрәнеү үҙәге ғинуарҙа халыҡты ниндәй проблемалар борсоуын белеште. Иҡтисад тәүге урынды биләй. Уҙған йылдың ноябрендә иҡтисадтағы хәлдәр өсөн, халыҡтың 17 проценты борсолоу белдерһә, ғинуарға - ундайҙар һаны 23 процентҡа еткән. Борсоуға һалған тағы бер мәсьәлә —...\nБөгөн Мәскәүҙә Берҙәм Рәсәй партияһының 15-се съезы асыла\nУның эшендә фирҡә лидеры, премьер-министр Дмитрий Медведев ҡатнашасаҡ. Фекер алышыуҙар барышында тикшереләсәк төп темалар - илдәге социаль-иҡтисади хәлдәр һәм сентябрҙәге Дума һайлауҙарына әҙерлек. Партия съезында Башҡортостандан 20 вәкил ҡатнаша.\nБыл видеоны интернет селтәрендә бер-нисә сәғәттә генә миллионлаған кеше ҡараған. Аквариумда ғына йәшәгән бер балыҡ икенсеһенә һөжүм итә һәм уны тулыһынса йота. Аквариумдағы булһынмы, диңгеҙҙеке булһынмы, акула барыбер үҙенекен итә тип яҙалар социаль селтәрҙә ултырыусылар.\nБөгөн Яков Протазановтың тыуыуына 135 йыл тула\n1929 йылда яҙыусы Степан Злобиндың «Салауат Юлаев» тарихи романы сыға һәм тиҙ арала популярлыҡ яулай. 1940 йылда режиссер Яков Протазановтың «Салауат Юлаев» нәфис фильмы прокатҡа сыға. Һуғыш йылдарында уны йыш ҡына Ҡыҙыл Армия частарында яугирҙарҙың хәрби рухын күтәреү өсөн күрһәтәләр. “...\nБөгөн Дәүләт Йыйылышы-Ҡоролтайҙа улар түңәрәк өҫтәл артына йыйылып һөйләште. Тәү сиратта мәҙәниәт тураһындағы законға үҙгәрештәр индереү мотлаҡ, тип белдерҙе сығыш яһаусылар. Ул ваҡытта федераль кимәлгә лә мөрәжәт итеү мөмкинлеге тыуа. Ултырышта ҡатнашыусылар Республика халыҡ ижады үҙәгендә...\nКөньяҡ Америкала Зика киҙеүенең таралыуы Рио-де Жанейрола Олимпиаданы ойоштороусыларҙы уңайһыҙ хәлгә ҡуйҙы. Бразилия табиптарының әлегә был ауырыуға ҡаршы бер генә алымы бар, ул да булһа профилактика. Бразилия етәкселеге ауырлы ҡатындарға был илгә килмәҫкә тәҡдим итә.бөтә донъя һаулыҡ һаҡлау...\nБөгөн Бөтә донъя яман шешкә ҡаршы көрәшеү көнө\nБыл датаны билдәләүҙең маҡсаты – онкология сирҙәре тураһында мәғлүмәт биреү һәм был ҡурҡыныс ауырыу хәүефе тураһында иҫкәртеү. Ҡатын-ҡыҙҙар араһында онкология сирҙәре исемлегендә һөт биҙҙәре яман шеше беренсе урында. Ул иң аҙғын ауырыуҙар иҫәбендә. Яман шеште нимә барлыҡҡа килтерә? Онкология...\nБашҡортостанда яңы перинаталь үҙәк асыла\nЗаманса медицина учреждениеһы Өфө өсөн киҫкен булған мәсьәләне хәл итергә тейеш. Бында балалар табыу йорто һәм ваҡытынан алда тыуған сабыйҙарҙы дауалау бүлектәре буласаҡ. Төҙөлөш эштәрен ваҡытында тамамлау өсөн республика ҡаҙнаһынан өҫтәмә 400 миллион һум аҡса бүленде. Республика перинаталь...\nБашҡортостанда кәм тигәндә 85 кешелә - Р сире өлгөләре табылған\nКөндәрҙең йылыныуы грипп таралыу өсөн уңайлы шарттар тыуҙыра. Башҡортостандың егерме биш районы һәм ҡалаһы, шул иҫәптән Өфөләге 305 мәктәп карантинға ябылған. Баш ҡаланың мәғариф учреждениелары етенсе февралдә ҡайтанан асылырға тейеш. Был сусҡа киҙеүе менән бәйле...\nҺауа торошона бәйле юлдарҙа хәл ҡатмарлы булып ҡала\nЮл хәрәкәте хәүефһеҙлеге дәүләт инспекцияһы мәғлүмәттәренән күренеүенсә, федераль һәм республика трассаларында тығындар күҙәтелмәй. Әммә туҡтауһыҙ яуған епшек ҡар, юлда күреү мөмкинлеген ныҡ сикләй. Әле юл хәрәкәте именлеге батальондары ла, юл таҙартыу өсөн яуаплы хеҙмәттәр ҙә көсөргәнешле режимда...\nРеспублика прокуратураһы үткән йылда башҡарылған эшмәкәрлегенә йомғаҡ яһаны\nПрокуратураға кешеләр йышыраҡ социаль, торлаҡ, хеҙмәт, медицина хеҙмәтләндереүе өлкәһендә хоҡуҡ боҙоуҙар осрағында мөрәжәғәт итә. Генераль прокурор урынбаҫары Сергей Зайцев билдәләүенсә, 2015-се йылда прокуратура органдары ярҙамында 444 миллион һум күләмендә түләнмәгән эш хаҡы ҡайтарылған, 700-ҙән...\nАҡ яулығым һалып иңдәремә\nҠала-райондарҙа ойошторолған ағинәйҙәр ҡорҙары береһенән-береһе үҙенсәлекле саралар үткәреп тора. Ошондай йыйындарҙың береһе-ҡатын-ҡыҙҙарыбыҙҙың милли баш кейеме булған шәлъяулыҡҡа бағышланған байрам кисәһе Ишембай районының Урман-Бишҡаҙаҡ ауылында үтте. Сараны үткәреүгә ағинәйҙәр ҡоро,...\nЭйәрле ат беҙ менгәндәр...\nБыйыл 112-се башҡорт кавалерия дивизияһы ойошторолоуға 75 йыл тула. Ошо уңайҙан дивизия музейында ,,Беҙҙең өсөн Волга аръяғында ер юҡ,, тип исемләнгән сара уҙҙы. Бында тарихсылар, музей хеҙмәткәрҙәре, ветерандар ойошмаһы вәкилдәре, студенттар ҡатнашты. Дивизия Бөйөк Ватан һуғышында 4 мең километр...\nБөгөн Башҡортостанда 600-гә яҡын уҡыусы, йомғаҡлау иншаһын ҡабаттан яҙҙы\nБерҙәм Дәүләт имтиханына үтеү өсөн яҙма эште, улар- декабрҙә үтә алмаған. Был юлы ла “икеле” алғандарға мөмкинлек 4-се майҙа һуңғы тапҡыр бирелә. Инша яҙыу — ун беренсе класс уҡыусылары өсөн мотлаҡ. Уның һөҙөмтәләре Берҙәм дәүләт имтиханына инеү хоҡуғын бирә. Мөмкинлектәре сикләнгән уҡыусылар инша...\nБашҡорт балы донъя баҙарын яулауын дауам итә\nБашҡорт балы донъя баҙарын яулауын дауам итә. Хәҙер ул Германия, Франция, Америка Ҡушма штаттарында, Япония, Мысыр, Ғәрәп илдәрендә һатыла. Башҡортостан татлы ризыҡтан эшләнгән башҡа төр продукцияны ла сауҙаға сығара. Мәҫәлән, Ҡытай менән тауарҙы күпләп һатыу тураһында ентекле һөйләшеүҙәр алып...\nРеспубликала балаларҙың бушлай белем алыу хоҡуғын тәьмин итеү өсөн шарттар ҡәнәғәтләнерлек\n2016-сы йылда Башҡортсстандың муниципаль учреждениеларында мәктәпкәсә, башланғыс мәктәптә, төп, дөйөм урта һәм өҫтәмә белем биреүгә йүнәлтелгән финанс нормативтары бөгөн Республика хөкүмәте Президиумы ултырышында раҫланды. Президиум ағзалары шулай уҡ Фәндәр Академияһының 2018-се йылға...\nБөгөн Өфөлә Башавтотранс предприятиеһына 22 яңы автобус тапшырылды\nТехника федераль инвестиция программаһы сиктәрендә бүленә, шулай уҡ, Башҡортостан хөкүмәте өлөшө лә ҙур. Сараға Башҡортостан хөкүмәте, Өфө хакимиәте вәкилдәре саҡырылды. Абруйлы ҡунаҡтар билдәләүенсә, йыл һайын автобустар яңыртыла бара һәм был эш бер нисә этапта башҡарыла. Яңы автобустар газ...\nҒинуарҙың һуңғы аҙнаһында республикала 40 мең кеше тын юлдары һәм грипп вирустарын йоҡторған\nИлле дүрт кешелә - АШ бер Эн бер сире өлгөләре табылған. Ҡулланыусылар хоҡуҡтарын яҡлау хеҙмәте иһә, граждандарҙы табиптарға мөрәжәғәт итергә, үҙ белдеге менән дауаланмаҫҡа саҡыра. Сусҡа киҙеүе мәлендә, тәү сиратта, үпкәләр шешә. Халыҡ күп йөрөгән урындарға барыуҙан тыйылырға кәрәк. Баш ҡала...


ШОС һәм БРИКС илдәре саммитына әҙерлек барышы һәм Өфөлә транспорт тығындарын нисек кәметергә?\nБөгөн Өфөлә траспорт ифраструктураһы һәм авия ташыуҙарға арналған кәңәшмә үтте. Сарала Рәсәй Президентының Волга буйы федераль округындағы тулы хоҡуҡлы вәкиле Милхаил Бабич, Рәсәйҙең транспорт министры Максим Соколов, Башҡортостан Президенты вазифаһын башҡарыусы Рөстәм Хәмитов ҡатнашты.\nБөгөндән М-5 федераль трассаһындағы бормалы юл саты асыҡ. Элекке юл участкаһы иһә техник талаптарға яуап бирмәй.Сөнки Өфө эргәһендәге был майҙанда транспорт хәрәкәте көслө. Яңыһы ике кимәлдә итеп һалынған. Төҙөүселәр әйтеүенсә, бормалы юл тәү сиратта халыҡтың хәүефһеҙлеген тәьмин итә һәм авариялар һанын кәметә. Икенсенән, уңайлылыҡ һәм тиҙлек. Юлсылар башҡарылған эшкә гарантия ла бирә.\nБыл күпер иһә Затон биҫтәһен Өфө менән тоташтырасаҡ. Ул файҙаланыуға тапшырылыу менән баш ҡалаға инеү һәм сығыу өсөн айырым күпер буласаҡ. Юлдарҙың һәр береһе өс һыҙатлы. Был иртәле-кисле сәғәттәргә һуҙылған тығындарҙы юҡҡа сығарыр тип көтөлә. Проекттың хаҡы 5 миллард һумға яҡын.\nТранспорт системаһын яҡшыртыу хаҡында һүҙ артабан кәңәшәмәлә лә дауам итте. Киләһе йыл Башҡортостанда юлдар һалыуға 10 миллиард һум аҡса бүленәсәк. Уның төп өлөшө федераль бюджеттан. Быйыл финанслау күләме 6 миллиардтан ашыу. Рөстәм Хәмитов әйтеүенсә, автомобиль трассаларынан тыш ер аҫты юлын, йәғни үткәүел төҙөү мөмкинлеге лә барлана.\nБөгөн Башҡортостан менән Удмурт Республикаһы араһында транспорт инфраструктураһын яҡшыртыу тураһындағы килешеүгә лә ҡул ҡуйылды. Юл, транспорт мәсьәләренә иғтибар нигеҙһеҙ түгел. Башҡортостан киләһе йыл Шос һәм Брикс илдәре саммитын ҡабул итергә әҙерләнә. Унда 4 меңгә яҡын ҡунаҡ килеүе көтәлә. Төп сара Конгресс хол бинаһында үтәсәк, быйыл көҙ уны төҙөкләндереү тамамлана. Шулай уҡ Башҡортостан концерт залын, ҡунаҡханаларҙы әҙерләү бара. Хәүефһеҙлек, туҡландырыу мәсьәләләре ҡарала. Михаил Бабич билдәләүенсә, республиканың әҙерлеге элек был сара үткән төбәктәрҙән күпкә юғары.\nХәрәкәт ер аҫтында, трассаларҙа ғына түгел, күк йөҙөндә лә бара. Бөгөн шулай уҡ авиаташыуҙарға арналған ултырыш та үтте. Өфө аэропорты Волга буйы федераль округында ғына түгел, Рәсәйҙә иң ҙурҙарҙан иҫәпләнә. Аэровокзалды төҙөкләндереү 2013-2017-се йылдарға иҫәпләнгән, проект хаҡы яҡынса 10 миллиард һумға яҡын. Төбәк авиайүнәлештәренә субсидиялар бүлеү хаҡында ла һүҙ барҙы, пассажирҙар әҙ йөрөгән һөҙөмтәһеҙ маршруттарға хәҙер аҡса бүленмәй..\nКиләсәктә аэропорттан Өфөгә ингән күперҙе лә яңыртыу ҡарала. Әле бында ике ҡоролма бар, уларҙың береһе алты, икенсеһе ике һыҙатлы. Һуңғыһы үткән быуаттың уртаһында төҙөлгән һәм заман талаптарына яуап бирмәй. Ә бында иркен күпергә ихтыяж юғары, йылғаның икенсе ярында ике биҫтә, ҙур сауҙа үҙәктәре лә урынлашҡан. Бынан тыш, Өфө ике федераль трасса сатында урынлашҡан берҙән-бер ҡала. 3 миллиард ярымға иҫәпләнгән проект әҙер, уны Рәсәй хөкүмәтенең раҫлауы ғына мөһим.\nӨфөнөң көньяҡ ҡапҡаһы булған был күпер күптән инде баш ҡаланың йөҙөнә әйләнгән. Әммә төҙөүселәр әйтеүенсә, уны һүтеү заман талабы. 58 йыл элек һалынған ҡоролманың үткәреү мөмкинлеге бөтөнләй түбән, күпер аша йөк машиналары йөрөй алмай, аңел автомобилдәр иһә бер-береһенән 10 метр алыҫлыҡта ғына үтергә тейеш. Яңы күпер иһә был йунәлештәге проблемаларҙы тулыһынса хәл итергә булышлыҡ итәсәк.


Төп маҡсат – халыҡ ихтыяжын өйрәнеү\n28 Декабрь 2016, 14:17\nЙыл аҙағында төрлө кимәлдәге депутаттар һайлаусылар менән осрашып, уларҙың ихтыяжын өйрәнә, яңы йылға яңы бурыстар билдәләй. Үткән аҙна Рәсәй Федерацияһы Федераль Йыйылышы Дәүләт Думаһы депутаты Рәмзил Ишһарин шәхси һорауҙар буйынса мәләүездәрҙе ҡабул итте.\nРәмзил Рафаил улы һөҙөмтәле эшмәкәрлек өсөн һайлауҙа уға ышаныс белдерегән халыҡ һулышын белеү, проблемаларҙы урында өйрәнеү мотлаҡ, тип иҫәпләй. Мөрәжәғәт итеүселәрҙең һәр береһен иғтибар менән тыңлап, урындағы яуаплы органдар етәкселәре менән берлектә хәл итһә, ҡайһы бер мәсьәләләрҙе шәхси контролгә алды. Ҡабул итеүгә килгәндәр социаль, ер мөнәсәбәттәренә ҡағылышлы проблемаларҙы күтәрҙе, матди ярҙам һораусылар ҙа бар ине. Халыҡ менән власть араһында бәйләнеште тәьмин иткән матбуғатҡа яҙылыу барышы ла ҡаралды.\nДепутаттың бер мәсьәләне лә иғтибарһыҙ ҡалдырмауы, үҙенсәлекле етди ҡарашы халыҡта өмөт, ышаныс уятты.


«Синтезхим» сәнәғәт компанияһы яуаплылығы сикләнгән йәмғиәт — Башҡорт Википедияһы\n«Синтезхим» сәнәғәт компанияһы яуаплылығы сикләнгән йәмғиәте — Башҡортостан Республикаһының Салауат районы Мөрсәлим ауылында урынлашҡан эзбизташ эшкәртеү предприятиеһы.\nЗавод Башҡортостан Республикаһының Салауат районындағы матур тәбиғәт ҡосағында, Мәсет тауы, Әй ҡушылдығы — Олөйөр йылғаһы буйында урынлашҡан. Эшмәкәрлегенең төп йүнәлеше — яндырылмаған киҫәкле эзбизташ етештереү һәм һатыу.\n2 «Синтезхим» сәнәғәт компанияһы яуаплылығы сикләнгән йәмғиәте\nМөрсәлим ауылын көньяҡтан һәм көнсығыштан ярым ҡулса рәүешендә Урал тауы армыттары уратып алған.\nОҙаҡ йылдар дауамында урындағы халыҡ һунарсылыҡ, солоҡсолоҡ, балыҡсылыҡ, ағас әҙерләү һәм уны эшкәртеү менән шөғәлләнгән.\nАртабан ер эшкәртеү килем сығанағына әйләнгән. Йомарт ер хеҙмәтсән халыҡҡа һәм уларҙың мал-тыуарына ризыҡ биргән.\nЛәкин XIX быуат аҙағына саҡлы тауҙар үҙҙәренең ысын хазинаһын кешенән йәшерткән.\nМөрсәлимдең тирә-яғында эзбизташ эшкәртелеүе хаҡында мәғлүмәт фәҡәт XX быуат башына ғына тап килгән. Ер ҡуйынынан көрәк һәм кәйлә менән соҡоп алынған эзбизле шпатты соҡорҙарҙа йә ябай ҡоролошло мейестәрҙә яндырғандар.\nҠырсынташ күренешендә табылған кальций оксиды Иҙел буйы, Көньяҡ һәм Урта Урал сәнәғәт үҙәктәренә сығарылған. Становление Металлургияның аяҡҡа баҫыуы, ҡалалар үҫеше эзбизташ табыуҙы арттырыу талабын ҡуя. Ауылдарҙа яндырылмаған эзбиз сығарыу менән шөғөлләнгән артелдәр барлыҡҡа килгән.\nЕтештереүҙең ваҡ кәсепселек ысулы өс баҫҡыслы технологик линия ойоштороуҙа: тәбиғи ҡаҙылма байлыҡты табыуҙа, уны табыу хоҡуғын юллауҙа, яндырыу өсөн утын әҙерләүҙә йә күмер табыуҙа һәм яндырыуҙың үҙендә сағылған. Ул осорҙа продкуцияны алыу барышында температура режимын дөрөҫ тоҡан тәжрибәле яндырыусы алтынға бәрәбәр булған.\nҮткән быуаттың 60-сы йылдарында Салауат районындағы эзбизташ тоҡомдарына республика һәм Советтар Союзының күренекле тикшеренеү институттары ғалимдары иғтибар иткән. Лаборатория шарттарында уларҙа зарарлы ҡатнашмалар булмағаны асыҡланған. Мөрсәлимдең ер аҫтында минерал запастарының бик күп булыуын геологтар ҙа фаразлаған.\n1966 йылда тимер юлсылар ҡасабаһында Төҙөлөш материалдары комбинаты төҙөлә башлай. Ике йыл эсендә ваҡлау-сортлау үҙәге һәм күмерҙә эшләүсе ике шахта мейесе төҙөлә һәм эш башлай. Комбинат эшенең ҡыцҙыу осоро 70-80-се йылдар уртаһына тап килә. Ежегодно Предприятие йыл һайын 35 мең тоннаға яҡын төҙөлөш эзбизен һатҡан. Башҡортостан предприятиелары һәм Силәбе өлкәһенең металлургия заводтары комбинаттың даими заказсылары булған.\n1985 йылдың 4 ноябрендә КПСС Үҙәк Комитеты һәм СССР Министрҙар Советының «О мерах по обеспечению известкования кислых почв» тигән 1036-сы Постановлениеһы нигеҙендә Салауат районындағы Мөрсәлим ҡасабаһында смета хаҡы 29041 мең капитал һалым һәм шул иҫәптән төҙөлөш-монтаж эштәре 22073 мең һум торған Эзбизташ оно заводы төҙөлөшө планлаштырылған. 1987 йылға завод төҙөлөшөнә 3500 мең һум, шулар эсенән төҙөлөш-монтаж эштәре өсөн 3000 мең һум капитал һалыуҙар бүленгән. Был эштең Генераль подряд ойошмаһы итеп Главбашстройҙың «Стерлитамакстрой» тресы билдәләнгән.\n«Синтезхим» сәнәғәт компанияһы яуаплылығы сикләнгән йәмғиәте[үҙгәртергә | вики-тексты үҙгәртергә]\nXX быуаттың 90-с ы йылдарында партнёрҙарҙың финанс ҡыйынлыҡтары, бушатып алынған продукция өсөн түләмәүҙәре комбинаттың етештереү эшмәкәрлегенә аяҡ салды. 1998 йылда яңы хужалар барлыҡҡа килде. Улар фракцион ҡырсынташ етештереүсе күрше заводтар менән үҙ-ара отошло бәйләнештәр урынлаштыра.\nАртабан комбинатты үҙгәртеп ҡороуға техник документация әҙерләнә, күрше төбәктәрҙә уның продукцияһына һорау билдәләнә.\nЭзбизташ һәм уға ҡушылған компоненттары энергетика, металлургия, цемент, химия сәнәғәтендә, төҙөлөштә һорау менән файҙалана. Ҡулланыусылар менән бәйләнештәрҙе яңыртыу эштәре үҙ карьерҙарын үҙләштереү һәм белгестәр йәлеп итеү менән бер үк ваҡытта алып барыла. Бер-бер артлы дүрт шахта мейесе «эшкә егелгән» .\nАлдағы киләсәктә заводтың ҡеүәттәрен этаплап капиталь яңыртып ҡороу планлаштырыла. Шпатты һалыу һәм әҙер продукцияны тейәү кеүек ауыр хеҙмәттәр механизациялаштырыласаҡ һәм автоматлаштырыласаҡ, мейестәр газ ғыулығына күсереләсәк, компьютерлаштырылған үҙәк идара пульты ҡуйыласаҡ. Белгестәр иҫәпләүенсә, комбинат тәүлегенә 200 тоннаға саҡлы төҙөлөш эзбизе сығара аласаҡ.\n«Синтезхим» сәнәғәт компанияһы" ЯСЙ-е 2002 йылдың 26 апрелендә ойошторола.\n«Синтезхим» сәнәғәт компанияһы" Салауат районы Мөрсәлим ятҡылығындағы 9179-77 ГОСТ-ына тура килгән 1, 2 ,3 сортлы 40-100 фракцияһына ҡараған яндырылмаған киҫәкле эзбиэде сығарыусы компания.\nБында һәр бер потенциаль һатып алыусыға индивидуаль ҡараған, документ тултырғанда һәм тауарҙы тапшырғанда оператив ҡыбырлаған квалификациялы белгестәр эшләй. Рәсәйҙең теләһә ниндәй нөктәһенә продукция максималь ҡыҫҡа срокта алып барып еткерелә. Көньяҡ Урал тимер юлының Мөрсәлим станцияһынан «РЖД» ААЙ-е МКР 1,0 тн күләмендәге тараларға — ярым вагондарға, минерал йөрөткөстәрҙең мөшкәһенән, шулай уҡ һатып алыусының үҙенең ярым вагондарына юғарынан бушатып тейәлә.\nООО «Синтезхим» Адрес:450059, г. Уфа ул Комсомольская, д.35 Телефон:+7 (347) 223-73-81 E-mail: ufatip@yandex.ru Сайт: http://pksintezhim.ru\nАлексей Осипов, Мурсалимкинский потенциал. — газета «Республика Башкортостан» от 16.10.2007, № 203.\n↑ «Республика Башкортостан» № 203, Алексей Осипов, Мурсалимкинский потенциал. 16.10.2007\nhttps://ba.wikipedia.org/w/index.php?title=«Синтезхим»_сәнәғәт_компанияһы_яуаплылығы_сикләнгән_йәмғиәт&oldid=907396 ҡабул ителгән\nБыл бит һуңғы тапҡыр 16:07 8 сентябрь 2019 үҙгәртелгән.


Алға ҡуйып ҙур маҡсаттар\n30 Апрель , 17:25\n22 апрелдә район хакимиәтенең ултырыштар залында Урындағы үҙидара көнөнә арналған тантаналы байрам сараһы булып үтте. Уның эшендә яҡташыбыҙ, БР Дәүләт Йыйылышы-Ҡоролтай Рәйесе урынбаҫары, “Берҙәм Рәсәй” фракцияһы етәксеһе Р.Р.Ишмөхәмәтов, район хакимиәте башлығы Ф.Ф.Сыңғыҙов, район Советы рәйесе, район башҡорттары ҡоролтайы башҡарма комитеты рәйесе Ф.Һ.Зәйнетдинов, ауыл биләмәләре башлыҡтары, эштәргә идара итеүселәре һәм белгестәре, депутаттар, район хакимиәте һәм Советы хеҙмәткәрҙәре ҡатнашты.\nТантаналы сараға йыйылыусыларҙы Урындағы үҙидара көнө айҡанлы ҡотлау өсөн тәүге һүҙ район хакимиәте башлығы Фәнзил Сыңғыҙовҡа бирелде. Тыуған районы үҫешенә тос ярҙамы өсөн Рөстәм Ишмөхәмәтовҡа рәхмәт һүҙҙәрен еткерҙе.\n-Бөгөн районыбыҙҙа 17 депутатты берләштергән район Советы һәм 16 ауыл биләмәһендә 149 ауыл Советы депутаттарынан торған ҙур, берҙәм депутаттар корпусы лайыҡлы, әүҙем, уңышлы эш алып бара. Халыҡ менән бәйләнеш булдырып, урындағы кимәлдәге дөйөм мәсьәләләрҙе хәл итеп кенә ҡалмайҙар, ә һайлаусыларҙың шәхси һорауҙарында ла булышлыҡ итәләр. Урындағы үҙидара системаһында ауыл биләмәләре башлыҡтары айырыуса ҙур роль уйнай. Үҙенә ышанып тапшырылған биләмәләге бөтөн мәсьәләләрҙе, проблемаларҙы тап башлыҡ белеп тора, хәл итеү юлдарын да эҙләй һәм улар буйынса ла тап башлыҡ яуап бирә. Улар үҙ эшмәкәрлеге өсөн ихтирамға һәм рәхмәт һүҙҙәренә лайыҡ. Дөйөм алғанда, районыбыҙҙың урындағы үҙидара органдарында үҙ һөнәре оҫталары, кешеләр менән эш итә белгән, һәр төрлө үҙгәрештәргә йоғонто яһарҙай, урындағы әһәмиәттәге мәсьәләләрҙе грамоталы хәл итерҙәй коллектив тупланған. Бөгөн шулай уҡ үҙҙәренең эштәре менән урындағы үҙидара органдарының һөҙөмтәле эшенә (социаль-иҡтисади үҫешенә) нигеҙ һалған муниципаль хеҙмәт ветерандарын да иҫкә төшөрмәй булмай. Бөгөн уларҙың күптәре һаман да сафта, райондың йәмәғәт эштәрендә әүҙем ҡатнашалар, йәш быуынға (муниципаль хеҙмәткәрҙәргә) үҙ тәжрибәләре менән уртаҡлашалар. Уларға рәхмәтемде еткерәм. Үҙ халҡыңа хеҙмәт итеүҙән дә маҡтаулыраҡ һәм ауырыраҡ эш юҡтыр. Беҙгә йәмәғәтселек алдында ҙур яуаплылыҡ һалынған. Дөйөм бурысыбыҙ булып урындарҙа социаль-иҡтисади хәлде нығытыу, кешеләрҙең муниципаль программаларҙа һәм проекттарҙа ҡатнашыуын тормошҡа ашырыу тора. Барлыҡ мәсьәләләрҙе бергә, берҙәм хәл иткәндә генә уларҙы еңел тормошҡа ашырып буласаҡ. Аңлап, ярҙам ҡулы һуҙып, берлектәге емешле хеҙмәтегеҙ, районыбыҙҙы матурыраҡ, төҙөк һәм кешеләр һәм ҡунаҡтар өсөн уңайлы итеүгә тырышлыҡ күрһәтеүегеҙ өсөн ысын күңелдән рәхмәтлемен. Алда беҙҙе бик күп эштәр көтә, районыбыҙға тотороҡлоҡ һәм сәскә атыуын теләйем, - тине Фәнзил Фәйез улы һәм барыһын да байрам менән ҡотланы.\nУрындағы үҙидара системаһында хеҙмәт уңыштарына лайыҡ булған бер төркөм хеҙмәткәрҙәргә Фәнзил Сыңғыҙов “Башҡортостан Республикаһы Муниципаль берәмектәр Советы” Ассоциацияһының, район хакимиәтенең Маҡтау грамоталарын, Рәхмәт хаттарын, бүләктәр һәм сәскә гөлләмәләре тапшырҙы.\nАртабан һүҙ БР Дәүләт Йыйылышы-Ҡоролтай Рәйесе урынбаҫары Рөстәм Ишмөхәмәтовҡа бирелеп, ул республика етәкселеге һәм шәхсән үҙе исеменән Урындағы үҙидара көнө уңайынан ҡотлауҙарын еткерҙе.\n- Урындағы үҙидара көнө сағыштырмаса йәш, әммә ысын мәғәнәһендә бөтә халыҡ байрамы. Урындағы үҙидара органдары системаһында эшләүселәргә генә түгел, ә илебеҙҙең һәр бер кешеһенә ҡағыла. Сөнки үҙидараның принцибы граждандарҙың үҙҙәре йәшәгән ауылы, районы, йәки ҡалаһының артабанғы үҫешен үҙ аллы билдәләүгә ҡайтып ҡала, - тине Рөстәм Рифат улы. – Байрамды 21 апрелдә билдәләү осраҡлы һайланмаған. Тап ошо көндә 1785 йылда Екатерина II Рәсәй империяһы ҡалаларына хоҡуҡ биреү грамотаһына ҡул ҡуйған. Һәм ошо ваҡыттан урындағы үҙидара системаһы үҫешә башлай. Республикабыҙҙа урындағы үҙидараны үҫтереүгә айырыуса ҙур иғтибар бирелә, беренсенән, өҫтәлмә финанс ярҙамы, икенсенән, халыҡты борсоған көндәлек мәсьәләләрҙе хәл итеүгә йәлеп итеүгә мөмкинлек биреүсе төрлө программалар ғәмәлгә ашырыла. Федераль программалар ҙа бар. Беҙҙә “Урындағы башланғыстарҙы яҡлау”, “Аныҡ эштәр”, “Башҡорт ихаталары”, ауыл хужалығында килем килтереүсе, “Беҙҙең ауыл” проект-\nтары һәм башҡалар. Улар социаль, коммуникаль инфраструктураны үҫтереүгә, ауыл биләмәләренең көнүҙәк проблемаларын хәл итеүгә, ауыл хужалығы етештереүселәренә ярҙамға йүнәлтелә. Миҫал өсөн, “Берҙәм Рәсәй” сәйәси партияһының “Аныҡ эштәр” проекты сиктәрендә 2021 йылда Ғафури районында беҙгә һеҙҙең менән 11 мәсьәләне хәл итергә мөмкин булды. Улар мәктәптәр, балалар баҡсалары, ауыл клубтарын ремонтлау һәм ҡорамалдарҙы яңыртыу менән бәйле булып, Имәндәш, Юлыҡ, Мораҡ, Түбәнге Ташбүкән, Яңғыҙҡайын, Оло Үтәш, Мәндем, Йөҙимән, Ташлы ауылдарында, ә район үҙәгендә тиҫтәләп урам яҡтыртҡыстар, Н.А.Мәжитов исемендәге Красноусол башҡорт гимназия-интернаты мебель һәм йомшаҡ инвентарҙар менән тәьмин ителде, - тине ул.\nСығышынан һуң Рөстәм Рифат улы бер төркөм алдынғыларҙы һәм әүҙемселәрҙе БР Дәүләт Йыйылышы-Ҡоролтайҙың Маҡтау грамотаһы һәм Рәхмәт хаттары менән бүләкләне.\nРайон Советы рәйесе, район башҡорттары ҡоролтайы рәйесе Фаил Зәйнетдиновҡа һүҙ бирелеп, сарала ҡатнашыусыларҙың барыһын да байрам менән тәбрикләне һәм йәнә бер төркөм алдынғыларға һәм әүҙемселәргә район Советының Маҡтау грамоталарын һәм Рәхмәт хаттарын тапшырҙы. Фаил Һәҙиәт улы шулай уҡ 21 апрелдә Өфөлә муниципаль хеҙмәткәрҙәр съезында ҡатнашыуҙарын билдәләп, унда Имәндәш ауыл биләмәһе башлығы Әхнәф Әхиәр улы Ноғайғоловтың Республика Башлығы ҡулынан ҙур бүләк - Маҡтау грамотаһы алыуын хәбәр итте.\nЙыйында урындағы үҙидара органдары эшмәкәрлегенә йомғаҡ яһалды, алдынғы ауыл биләмәләре Дипломдарға, ҡиммәтле бүләктәргә лайыҡ булды.\nБайрам сараһы йыр-моңдарға үрелеп барҙы. Наталья Шәмсетдинова, Хызыр Нәзиров башҡарған йырҙар һәр кемгә байрам бүләге булды. Йыйылышты Рәзилә Хәбибуллина алып барҙы.\nСаранан һуң район етәкселеге Фәнзил Сыңғыҙов Рөстәм Ишмөхәмәтов менән берлектә 22 апрель Владимир Ильич Лениндың тыуған көнө булараҡ, юлбашсының һәйкәленә сәскәләр һалды, көндөң икенсе яртыһында Яңғыҙҡайын мәктәбендә компьютер класын асыуҙа, һуңынан “Йәшел Башҡортостан” экологик акцияһы сиктәрендә Цапаловка ауылы янындағы Еңеүселәр Аллеяһында ағас ултыртыуҙа ҡатнашты.


Меңдәрҙең яратҡан йырсыһы ине...\nКөнгә сыҡһаң, йүнле хәбәр юҡ. Кисә генә “Шоколадлы ҡуян” – Пьер Нарцисстың (46 йәш) мәрхүм булыуы хаҡында ишеткәйнек. Ә бөгөн яратҡан йырсыбыҙ – “Ласковай май” төркөмөнөң элекке солисы Юрий Шатунов 48 йәшендә генә инфаркттан вафат булды, тип тигән ҡайғылы хәбәр алдыҡ. “Бөгөн төндә ашығыс ярҙам машинаһында Юраның йөрәге туҡтаны”, - тине йырсының продюссеры Аркадий Кудряшов.\nЮрий Шатунов 1973 йылдың 6 сентябрендә Күмертау ҡалаһында Клименко Василий Владимирович һәм Шатунова Вера Гавриловна ғаиләһендә тыуған. Малайға 3 йәш булғанда, уның атаһы менән әсәһе айырылыша. 1977 йылда Юрий әсәһе менән Савельевка ауылына күсеп китә. Күпмелер ваҡыттан һуң, әсәһе икенсе тапҡыр кейәүгә сыға. Әммә үгәй атаһы хәмер менән дуҫ була, шуға ла Юрий йыш ҡына өйҙән ҡасыр булып китә, күбеһенсә өләсәһенә барырға тырыша.\n1985 йылдың ноябрендә Ырымбурҙа Шатуновтың артабанғы яҙмышын хәл иткән комиссия ултырышы үтә. Унда Юрийҙы Аҡбулаҡ ҡасабаһы балалар йорто директоры Валентина Николаевна Тазекенова күреп ҡала. Ул үҫмер яҙмышына битараф ҡала алмай һәм комиссия ҡарарына йоғонто яһап, малайҙы үҙе етәкләгән балалар йортона тәғәйенләүгә өлгәшә. 1986 йылдың октябрендә Тазекенованы ҡаланың 2-се интернат-мәктәбенә директор итеп ҡуялар, һәм Юрий ҙа уның артынан был ҡалаға күсә. Ырымбур интернатында үҙешмәкәр түңәрәге етәксеһе Сергей Борисович Кузнецов менән таныша, һәм ошо ваҡыттан «Ласковый май» төркөмөнөң тарихы башлана.\nБәләкәй саҡтан уҡ йондоҙ булған Юра, һуңғы көндәренә тиклем музыка менән шөғөлләнә. 2019 йылда ул «Яратҡан йырҙар» альбомын сығарҙы, ә 2020 йылда «Рәхмәт һиңә», «Туҡтай алмайым» һәм «Ҡар япраҡтарҙы туҙҙыра» композицияларын тәҡдим итте.\nБәхил бул, меңдәрҙең яратҡан йырсыһы!


Еңеллек йәшәргә өйрәтәме? » Башҡортостан гәзите\n"Башҡортостан гәзите" » Иман » Еңеллек йәшәргә өйрәтәме?\nЕңеллек йәшәргә өйрәтәме? 28.07.2017 // Иман\nТормош ауыр, тип зарланыуҙар хәҙер ғәҙәтигә әүерелде кеүек. Ә ҡатмарлыҡтар булмаһа, әҙәм балаһы нисек йәшәр ине? Еңеллек менән алға барыу мөмкинме?\n...Бер мәл ҡорт йомғағында бәләкәй генә тишек барлыҡҡа килә. Эргәнән уҙып барған кеше туҡтап, унан күбәләктең нисек сығырға тырышҡанын ҡарап, оҙаҡ күҙәтеп тора. Бер нисә сәғәт үтә. Күбәләктең хәле бөткәндәй тойола, ә тишек элекке һымаҡ уҡ бәләкәй булып ҡала.\nКеше йән эйәһен сикһеҙ йәлләй. Ярҙам итеү ниәтендә бәләкәй бысағын ала ла ҡорт йомғағын ҡырҡа. Күбәләк килеп сыға. Шул ҡәҙәр көсһөҙ, ти, саҡ-саҡ хәрәкәт итә, ҡанаттары үтә күренеп тора икән. “Хәҙер осоп китәсәк!” – тип уйҙа юлын дауам итә кеше. Күрһәткән ярҙамынан сикһеҙ ҙур ҡәнәғәтлек кисерә ул.\nЛәкин бер ни ҙә үҙгәрмәй. Күбәләк ҡалған ғүмерен шулай хәлһеҙлектә үткәрә. Тәненә көс өҫтәлмәй, ҡанаттары нығынмай. Күпме генә тырышмаһын, осоп китә алмай. Ни өсөн тигәндә, кеше, ярҙам итәм тип, киреһенсә, зыян килтерә. Ул күбәләк өсөн ҡорт йомғағынан сығыуҙың ни тиклем мөһим икәнен аңламай: ауырлыҡҡа ҡаршы көрәшкән йән эйәһенең ҡанаттары нығынып, осоу һәләте арта, йәшәүгә ынтылыш барлыҡҡа килә.\nӘҙәм балаһына ла тормошта тап шундай көс кәрәк. Әгәр ҡаршылыҡтар осрамай икән, йәшәү ҡеүәте, алға ынтылыш һүнә. Донъя – һынау йорто. Раббыбыҙ биргән һәр көн – имтихан. Әҙәм балаһы гелән ике юл алдында тора: Аллаһ ҡушыуы буйынса ғәмәл ҡылыу йәки был ҡағиҙәләрҙән ситкә китеү. Шуға ҡарап әжерен дә алаһың.\n“Ҡөрьән Кәрим”дең “Әл-Бәҡара” сүрәһендә: “Һеҙҙе ниндәй ҙә булһа ҡурҡыныс, аслыҡ, йәндәрҙең, малдың, емеш-еләктең кәмеүе менән һынайбыҙ”, – тиелгән. Тимәк, тормош имтихандарынан берәү ҙә ситтә ҡалмай: кемдеңдер ғаиләһенә ҡыйынлыҡ килә, икенселәрҙең мал-тыуары, емеш-еләге, донъяһы зыян күрә, өсөнсөләр үҙҙәре ауыр хәлдә ҡала һ.б. Ошондай ауырлыҡтар кисермәһә, кеше тормош хәҡиҡәтен аңламаҫ, йәшәргә өйрәнмәҫ ине. Юлдар ҙа бормалы-бормалы бит. Әгәр ҙә ки улар туп-тура булһа, рулдә барған кеше йоҡлап китер, иғтибары тарҡалыр ине. Шул уҡ ваҡытта хеҙмәт баҫҡыстарын миҫал итеп килтерәйек. Яңы эш башлаған белгескә бөтөн юлдар асыҡ, буштан-буш маҡтау һүҙҙәре яуып тора икән, ул артабан үҫешә алырмы? Юҡ. Барыһы ла еңел тип уйлап, тәкәббергә әйләнәсәк, алға ынтылышы булмаясаҡ. Ошо һәм башҡа яңылышлыҡтарҙан иҫкәртеү сараһы ул тормош һынауҙары. Аллаһ Тәғәләнең хикмәте менән бар нәмә үлсәүгә һалынған.\nДини китаптарҙа әйтелеүенсә, әҙәм балаһы һынауҙарҙы сабыр үткәрергә, хаҡ юлдан ситкә тайпылмаҫҡа тейеш. Әлбиттә, бындай осраҡтарҙа бер ни эшләмәй, ҡул ҡаушырып ултырыу дөрөҫ түгел. Ҡаршылыҡтарҙы еңеү юлдарын эҙләү зарур. Мәҫәлән, ҡара урманда аҙашҡанда унан сығыу өсөн һис ниндәй тырышлыҡ күрһәтмәһәң, ни булыр? Шуның шикелле ҡыйынлыҡтарҙы еңеүгә бөтөн көстө һалыу зарур. Һынауҙы лайыҡлы үтеү мөһим. Дин белгестәре был йәһәттән тәбиғәт күренештәренән өлгө алырға саҡыра. Мәҫәлән, күсер ҡоштар, ауырлыҡтарға ҡарамайынса, тормошто дауам иттереү, бала сығарыу өсөн күпме юл үтә! Тамыры өҫтөнә асфальт йәйеп үтһәләр ҙә, уны тишеп килеп сыҡҡан үлән-сәскәләр, ҡаялар араһында ҡыҫылып булһа ла үҫеүен дауам иткән ағастарға ҡарайыҡ. Эйе, йәшәү көсө күңелдә булырға тейеш.\nЙылдың дүрт миҙгелен алайыҡ. Һәр береһенең үҙ йәме, бәрәкәте бар. Ауырлыҡтары ла күп. Шуларҙы ваҡытында лайыҡлы күтәрә белһәң, алда еңеллек көтөр. Мәҫәлән, эҫе йәйҙә сыҙамлыҡ, тырышлыҡ менән мал аҙығы әҙерләһәң, ҡышты тыныс үткәрерһең. Шуның шикелле, тормошта осраған ауырлыҡтар алдында баҙап ҡалмайынса, уларҙы еңеү алымдарын ваҡытында табып, ҡыйын саҡтарҙа бер-береһенә ярҙам итеп, шатлыҡ-ҡайғыны уртаҡлашып йәшәгәндәр бәрәкәттә ғүмер кисерер, хаҡ юлдан тайпылмаҫ.


Сыуашстан вәкиле – Волга буйындағы иң яҡшы студенттар лидеры // Йәмғиәт | новости башинформ.рф\nСыуашстан вәкиле – Волга буйындағы иң яҡшы студенттар лидеры\n15:23, 21 июля 2010 Йәмғиәт\n12 июлдән 18-енә тиклем «Студенттар лидеры — 2010» Бөтә Рәсәй конкурсының округ этабы үтте. Конкурс Уҡытыусы йылы сиктәнедә үткәрелде. Унда Волга буйы төбәктәренән — Һамар, Ульяновск, Ырымбур, Нижегородка, Киров, Пенза өлкәләренән, Башҡортостан, Татарстан, Марий Иле, Мордовия һәм Сыуаш республикаларынан студенттар ҡатнашты. Бөтәһе 100-ҙән ашыу кеше.\nСыуаш Республикаһы вәкиле, Сыуаш дәүләт университетының профсоюз ойошмаһы рәйесе урынбаҫары Алексей Степанов Волга буйы федераль округы буйынса 2010 йылда үҙен иң яҡшы студенттар лидеры итеп күрһәтте. «Ректор менән һөйләшеүҙәр алып барыу» конкурсында ул бик сағыу лидер булды, унда ул студенттарҙың хоҡуҡтарын яҡлау ғына түгел, ғөмүмән хоҡуҡтарҙы бик яҡшы белеүен күрһәтте.\nИкенсе урынды Ҡазан (Волга буйы) федераль университеты вәкиле Юлия Виноградова менән Нижегородка дәүләт техник университеты вәкиле Евгений Торопыгин үҙ-ара бүлеште.\nБыйыл сентябрҙә «Студенттар лидеры — 2010» Бөтә Рәсәй конкурсы үткәрелә, унда Волга буйы федераль округы исеменән Сыуашстан һәм Татарстан вәкилдәре сығыш яһаясаҡ.\nТеги: конкурстар, мәғариф


Башҡортостанда тағы ла бер эш көнөн бер сәғәткә ҡыҫҡартыу күҙаллана // Йәмғиәт | новости башинформ.рф\n7:30, 23 января 2018 Йәмғиәт\nБашҡортостанда тағы ла бер эш көнөн бер сәғәткә ҡыҫҡартыу күҙаллана Фото: Depositphotos.com\nӨФӨ, 2018 йыл, 23 ғинуар. /«Башинформ» мәғлүмәт агентлығы, Наталья Овчарук/.\nБашҡортостанда тағы ла бер эш көнө бер сәғәткә ҡыҫҡартылыуы мөмкин. Был турала «Башҡортостан» дәүләт телерадиокомпанияһы хәбәр итә республиканың ғаилә, хеҙмәт һәм халыҡты социаль яҡлау министры Ленара Ивановаға һылтанып. Ведомство етәксеһе һүҙҙәренсә, әлегә был эш биреүселәр менән килешелмәгән, әммә 15 майҙа бөтә донъя Ғаилә көнөн билдәләгәндә эш көнөн ҡыҫҡартыу хаҡында тәҡдим бар.\n«Халыҡ-ара ғаилә көнөнә арналған акция хатта «Өйөгөҙгә ҡайтығыҙ һәм ғаиләгеҙҙе яратығыҙ…» тигән эшсе исем алған. Ленара Иванова аңлатыуынса, был – Тереза Әсәнең цитатаһы тәржемәһе. Ойошмаларҙың башланғысы буйынса эш ваҡытын бер сәғәткә ҡыҫҡартыу күҙаллана», — тип әйтелә телеканал хәбәрендә.\nТөбәк башлығы Рөстәм Хәмитов 2018 йылды Башҡортостанда «Ғаилә йылы» тип иғлан итте.\nТеги: Ғаилә көнө, ҡыҫҡартылған эш көнө


Ч ч Ҡытай-рулетка - ВИДЕО Ч. Онлайн танышыу!\nЧ ч Ҡытай-рулетка\nСездә бар видеочат өҫтөнлөк итә\nСағыштырмаса яңы Шатрулетка был төр хеҙмәттәр һәм Өлкән теркәлгән талап биш йыл, ләкин шыма Аралашыу өсөн популяр индеБыл"штатив"тотороҡло ихтыяж бар веб-чат: Линияһы буйынса эшләргә теләүселәр менән мин дуҫтарым, Уйнап һәм хатта линияһы буйынса - был телдең Аралашыу, ҡытай кеүек. Мин сит илдәр әҙәбиәтен өйрәнеү, магистр. Был идеалы, тормош мин үҙ телем бар ине. Нисек күреп, бик ҡатмарлы инглиз телендә ятлаған. Грамматика бөтөнләй башҡалар. Был осраҡта, урынына иероглиф. Һеҙ интернетта серфинг йәки чатта нисектер яҙыла ғына. һеҙ ҙә булыр тип уйлап, бәхетле, һеҙ Уны яҡшырта аласаҡ, сөнки хеҙмәттәшлек һиҙелерлек. Һәм мин бының өсөн йүнәлтергә кәрәк, тип Билдәләне түбәндәге chatroulette кеүек параметр бар: ҡытай Кешеһе был бик ябай, биркалау һәм милли Һайлау нажмите, илдә һәм теләүселәрҙең исемлеге, төрөн Болтать була. Ғәжәп тә түгел, сөнки был чатта болтать Ҡытай компаниялары күп. Һәйбәт һәм файҙалы булыр, тип кенә белә Тырышып рус телен, рәсәй һәм ярҙамы менән бәйләнеше. Бындай ҡытайҙар береһе - В. Чжуншаньский университетында уҡый, Гуанчжоу.\nБынан тыш, әлбиттә, мин ҡытайға барып, теле Ятлау өсөн эр-Рәсәй, әммә аралаша.\nСөнки Ҡытай кешеләр өсөн бик ҡыҙыҡ, бик айырыла.\nМәҫәлән, ҡытай халыҡ менән туранан-тура тартып Йылмайып махал һәйбәт түгел, ә"әгәр юҡ Икән, тауыш глобаль хәл барлыҡҡа килә". Һүрәт көтәбеҙ. Ҡытай өсөн, йәштәр өсөн бигерәк тә, иркәләп.\nМин эште дауам итергә теләр инек\nДөрөҫөрәге, бик баһаланы. Ванга урынлашҡан булған һәм был ҡыланыштар.\nСей идаралығы бөтә программа.\nҺәм бер ғаиләләрҙең береһе. Ҡытай теле - йорт вариҫы малайҙар, уларға иғтибар Бирергә кәрәк. Шул уҡ ваҡытта, мөрәжәғәтнамә табиптар, ата-әсәләр, Сүл, эҙемтәләргә килтеререн күҙаллауы енәйәт бөтә балаларҙың Енесен һәм ҡытай. Барыһы да мин телем яһарға, тип ҡытай Минең көстән, сөнки был мөмкин түгел.\nВ ваҡытты шулай үткәргәс, рус теле нескәлектәрен Өйрәнеп, әйтә үҙе асыҡлыҡ, ныҡышмал уҡыусыһы.\nБыл һөйләшеүҙән һуң ярты йылдан короллек менән Әйтә алам. Мин тип уйлайым, һәр хәлдә, беҙҙең төркөм мөмкин. Бынан тыш, был бик ауыр хәтерҙә телендә, Ҡытай ч рулетка кеүек һөҙөмтәле ысулы. Иғтибар, аныҡ мохтажлыҡ кисерә тип ашыу ҡытайҙағы презентация. Видеочивать тураһында бушлай газ гидраттары - был ысул Бик ҡиммәтле һәм аңлай белеү һәм тойоп белде. Сәнғәт кешеләре был анализ тәртибе көндәлек күнекмәләр Аша оҫталығын һәм күп була. Һәм тауышты үҙенең генә түгел, япон сат-Рәсәй рулетка кеүек, әммә көн һәм төн, Төн һәм көн - метеорит ямғыры һәм тағы Ла нисек бар шулай булһын, тәрәнәйтә төшөү Берлеге, шулай уҡ - ах. Мәғәнәһендә әйтергә була, - тип таныштырҙы ҡыҙҙар көнө Булған өсөн рус рулеткаһы онлайн платформа видеочивать Телдә, әммә үҙ стилеңде, үҙ тормошо. Был неудивительный, сөнки был билдәләмә ҡуллана гел"Рус"һәм"рус теле".\nбашҡа ҡыҙҙар менән теркәлгән ч рулетка онлайн аралашты. видеочивать теркәлгән онлайн егет менән таныша. эротическое видео чат чатта теркәлергә булмаған видео онлайн фото теркәлгән бушлай таныша пар видео чат заможняя ҡатын-ҡыҙ менән танышырға теләй таныш булмаған теркәлгән видео чат


ДОНЪЯ ЯҢЫЛЫҠТАРЫ - 04.05.2017\nРәсәй президентының май указдары 90 процентҡа үтәлгән. Был турала ил хөкүмәте иғлан иткән мәғлүмәттә билдәләнә. 2012 йылғы май указдарының үтәлеше, социаль-иҡтисади үҫеш күрһәткестәрен байҡау сиктәрендә бөгөн Мәскәүҙә үткән Дәүләт советы улытырышында ҡаралды.\nИл хөкүмәте резерв фондынан Иркутск өлкәһе һәм Бүрәт республикаһындағы урман янғыны эҙемтәләрен бөтөрөүгә 116 миллион һум аҡса йүнәлтә. Хөкүмәт күрһәтмәһенә ярашлы сығымдар зыян күреүселәргә матди ярҙам күрһәтеү маҡсатында тотоноласаҡ. Аҡсаларҙың бер өлөшө ваҡытлыса йәшәү урындарын финанслауға бүленә.\nРәсәй донъялағы барлыҡ илдәр, шул иҫәптән Ҡушма Штаттар менән дә хеҙмәттәшлеккә асыҡ. Америкала беҙҙең дәүләттән ҡарасҡы яһау сәйәсәтен аңлап етмәйем. Был турала сит ил эштәре министры Сергей Лавров белдерҙе. Уның фекеренсә, нигеҙһеҙ ғәйепләүҙәр ике ил араһындағы мөнәсәбәттәрҙе көйләүгә ҡамасаулай.\nРәсәй, Иран һәм Төркиә Сүриәлә көсөргәнешлекте кәметеү биләмәләре тураһында меморандумға ҡул ҡуйҙы. Документ нигеҙендә өс ил тыныслыҡты тәьмин итеүсе көс булараҡ таныла. Улар илдә ҡоралһыҙ һәм хәрби бәрелештәрһеҙ биләмәләр булдырыуға булышлыҡ итәсәк. Астана форматында Сүриә мәсьәләһе буйынса һөйләшеүҙәрҙең киләһе раунды июнь башына тәғәйенләнде.\nИспанияның баш ҡалаһы Мадрид янында урынлашҡан химия предприятиеһында бөгөн көслө шартлау яңғыраны, һөҙөмтәле сәнәғәт обьектында янғын сыҡты. Ғәҙәттән тыш хәл ҡала ситендә булһа ла үҙәк майҙандарҙа ла шартлау тулҡыны һиҙелде тип билдәләй шаһиттар. Ҡотҡарыусылар хәбәр итеүенсә, һәләк булыусылар юҡ. Өс ауыр йәрәхәтләнеүсе дауаханаға оҙатылған.


Балаларығыҙ сәләмәт булһын тиһәгеҙ... » "Йәшлек" гәзите\nГазета "Йәшлек" » Новости » Һаулыҡ һаҡлау » Балаларығыҙ сәләмәт булһын тиһәгеҙ...\nБалаларығыҙ сәләмәт булһын тиһәгеҙ...\nБөгөнгө статистика буйынса, беренсе класҡа килгән балаларҙың 7 – 8 проценты нимә менәндер ауырый... Мәктәпте тамамлап сығыусыларҙың 70 – 80 проценты һаулығы менән артыҡ маҡтана алмай. Ә уйлап ҡараһаң, балалар сәләмәт булһын өсөн бөтә шарттар ҙә булдырылған кеүек: тыуғандан алып һәр сабый табиптарҙың күҙәтеүе аҫтында үҫә, магазиндарҙа витаминдарға бай емеш-еләк, йәшелсә тулып ята... Мәктәптәрҙә, балалар баҡсаһында ла йылы аш менән тәьмин итеүгә, физкультура дәрестәренә иғтибар артты һ.б. Ләкин ыңғай яҡҡа булған үҙгәрештәр һиҙелмәгән кеүек. Балалар һау-сәләмәт булып үҫһен өсөн нимә етмәй һуң?\nҠыҙғанысҡа ҡаршы, аҡыллы итеп ойошторолған тәрбиә етмәй. Әгәр бала тыуыу менән дөрөҫ тәрбиәләнә башлаһа, ул ғүмеренең аҙағына тиклем ауырыуҙарға артыҡ бирешеп бармаясаҡ. Алтылағы алтмышҡа етә, тиҙәр беҙҙең халыҡта. Ә ниндәй тәрбиәне аҡыллы тип атайым һуң?\nАҡыллы тәрбиә – ул баланың тәбиғи үҫешенә ыңғай шарттар булдырыу. Уны баланың тыуған көнөнән үк башларға кәрәк. Бының өсөн әсә кеше балаһына өс нәмәне бирергә тейеш: әсә һөтө, әсә теле, әсә мөхәббәте. Улар – сәләмәт тормоштоң нигеҙ таштары. Баланы үҫтергән ваҡытта быларҙың береһен дә күҙ уңынан төшөрөп ҡалдырырға ярамай. Өсөһө бергә гармониялы үҫешенә булышлыҡ итә. Әгәр тәрбиә барышында уларҙың береһе генә иғтибарҙан ситтә ҡалһа, гармония юҡҡа сығасаҡ. Был инде ниндәйҙер ауырыуға орлоҡ һалынды тигән һүҙ. Ни өсөн орлоҡ тип әйтәм, сөнки ауырыу күпмелер ваҡыттан һуң ғына күренәсәк. Ауырыуҙар ҙа үҫемлектәр һымаҡ ул: орлоҡтары сәселә, шыта, олон ебәрә, сәскәләре ата һәм емеш бирә башлай...\nҒөмүмән, әйҙәгеҙ, шул күренештәрҙең сәләмәтлек нигеҙе булыуын яҡшыраҡ аңлау өсөн һәр береһенә айырым туҡталып үтәйек.\nӘсә һөтө һәм йәшәү энергияһы\nӘсә һөтөн бер нәмә лә алмаштыра алмай. Баланың сәләмәт булып формалашыуында баһалап бөткөһөҙ ҙур роль уйнай ул. Быны хәҙер бөтәһе лә яҡшы белә. Был турала күп һөйләйҙәр һәм яҙалар. Шуға ҡабатлап тороу кәрәкмәйҙер, ә шуларға өҫтәп, әсә һөтөнә бәйле икенсе нәмә тураһында әйтеп үтергә уйлайым.\nӘсә һөтө баланың тамағын туйҙырыу өсөн генә кәрәк, тип уйлаусы әсәләр ныҡ яңылыша. Күкрәк һөтө менән туҡланған ваҡытта, бала асығыу ихтыяжын ғына ҡәнәғәтләндереп ҡалмай, ә әсәһенән энергия ла ала. Тәбиғәт энергияһы тип атайҙар уны.\nКешегә йәшәү өсөн ике төрлө энергия кәрәк: береһе ашаған аҙыҡтарҙан алына, икенсеһе – тәбиғәттән. Тәбиғәт энергияһы ла һыу, һауа кеүек тәбиғәттә әйләнеш яһай. Ул күҙгә күренмәй. Ер йөҙөндә булған бөтә үҫемлектәр һәм йән эйәләре аша үтә һәм уларҙы йәшәтә. Тормошто бар итеүсе компоненттарҙың береһе ул. Шуға уны йәшәү энергияһы тип тә атайҙар. Уның барлығын бөтә төр ғалимдар ҙа, психологтар ҙа, мистиктар ҙа таный. Ҡыҙғанысҡа ҡаршы, бик әҙ өйрәнелгән...\nКешеләр тәбиғәт энергияһын төрлө юл менән ҡабул итә. Ҡайһы берәүҙәр яңғыҙы булғанда, икенселәре коллективта тупларға мөмкин. Ә бына әсә ҡарынында ятҡан балаға тулыһынса әсәһендә булған энергия менән генә “туҡланырға” тура килә. Был донъяға тыуғас та үҙ алдына энергия туплай алмай әле – әсәһенән энергия алыуын дауам итә – башлыса күкрәк һөтө менән туҡланғанда башҡарыла ул. Йәғни шул ваҡытта тәбиғәт энергияһы әсә аша балаға үтеп инә. Үҙ алдына энергия тупларға өйрәнеү өсөн балаға яҡынса бер-ике йылдан ашыу ваҡыт талап ителә. Бына ни өсөн баланың ошо йәшкә тиклем әсә һөтө менән туҡланыуы мөһим.\nКүкрәк һөтө күрмәгән бала тәбиғәт энергияһы менән бөтөнләй “һуғарылмай” (балалар йортонда тәрбиәләнгән балаларҙы күҙ алдына килтерегеҙ әле: йөҙҙәре ап-аҡ, күҙҙәрендә бер ниндәй ҙә нур юҡ...). Ә бит ул энергия баланың формалаша башлау осоронда бик мөһим роль уйнай. Шуға әсә кеше имеҙеүҙән баш тартһа, баланың яңы формалашып килгән эске ағзаларында ниндәйҙер етешһеҙлектәр барлыҡҡа килергә мөмкин. Һәм, әлбиттә, улар киләсәктә ниндәйҙер ауырыу булып тышҡа сыға...\nӘсә теле һәм тәбиғәт менән ярашыу\nТәбиғәт менән ярашып йәшәү ҙә сәләмәтлектең нигеҙе ул. Тик күптәр, уның өсөн күберәк тәбиғәттә булырға кәрәк, тип уйлап яңылыша.\nТәбиғәт менән ярашыу өсөн кеше, беренсе сиратта, үҙенең тәнен тыңлап өйрәнергә тейеш. Йәғни аң менән тән араһындағы ярашыуҙы булдырырға кәрәк. Кешенең тәне тулыһынса тәбиғәт закондарына буйһона. Кеше үҙенең тәнен тыңлап йәшәй икән, тимәк, ул тәбиғәт закондары менән дә ярашып йәшәй, тигән һүҙ. Ә тәнде тыңлау нисек була һуң?\nБының өсөн тәбиғәт тарафынан бирелгән һәләттәрҙе, мөмкинлектәрҙе үҫтерергә кәрәк. Мәҫәлән, кемдер тауыш нескәлектәрен яҡшы ишетә, кемдеңдер символдар менән фекерләү һәләте үҫешкән. Беренсеһе – буласаҡ музыкант, икенсеһе – математик. Был һәләттәр тәбиғәт тарафынан бирелгән. Шулай уҡ бындай һәләт нәҫелдән дә килеүе мөмкин, әйтәйек, ниндәйҙер бала техниканы ныҡ ярата икән, ул күберәк нәҫелдән килә һ.б.\nШулай уҡ әсә теле лә балаларҙың ҡанына һалынған. Ул беҙгә тәбиғәт тарафынан бирелгән, ә кемдер килеп өйрәтеп китмәгән. Меңәр йылдар буйы быуындан – быуынға, ҡандан ҡанға күсә килә. Шуға әсә телен ғалимдар “тәбиғи тел” тип атай. Иң мөһиме: әсә теле аң менән тән араһындағы гармонияны башлап ебәреүсе күренеш ул. Сөнки балаларҙа беренсе булып тел формалаша башлай. Шуға бала әсә телендә һөйләшә башланы икән, унда аң менән тән араһында ярашыу башланды, тигән һүҙ. Артабан инде башҡа тәбиғи һәләттәренә ишек асыла башлай, тик улар өсөн дә тәбиғи шарттарҙың тыуҙырылыуы кәрәк...\nҠыҙғанысҡа ҡаршы, күптәр балаларының тәбиғи үҫешенә ыңғай шарттар булдырмай, хатта аңлы рәүештә аяҡ сала. Әйтәйек, тәбиғәте менән йырсы булып тыуған баланан математик яһарға тырышалар... Әсә телен бөтөнләй өйрәтмәгән ата-әсәләр ҙә етерлек. Бала был донъяға таҙа күңел менән тыуа, әсә теленә ҡарағанда икенсе телде хуп күреп, үҙе теләгән телде “һеңдерә” башлай. Нисек уйлайһығыҙ, бала үҙ телендә һөйләшмәй икән, унда аң менән тән араһында гармония барлыҡҡа киләме? Шулай уҡ үҙ телендә уҡымаған балаға тәбиғи шарттар тыуҙырылған тип әйтеп буламы? Тәрбиә эшен яҡшы аңлаған һәр бер кеше “юҡ!” тип әйтәсәк.\nАуырыуҙарҙың етмеш проценты ана шул гармонияның боҙолоуынан башлана. Ғөмүмән, күптәр, сәләмәт тормош алып барыу өсөн спорт менән шөғөлләнергә, дөрөҫ туҡланырға, тәбиғәттә йышыраҡ булырға кәрәк, тип иҫәпләй. Былар, ниндәйҙер кимәлдә, дөрөҫ. Ләкин береһе лә сәләмәт тормоштоң нигеҙе була алмай. Сәләмәтлектең нигеҙе – аң менән тән араһындағы гармония ул.\nӘсә мөхәббәте һәм ижад\nҮҫемлектәргә үҫеү өсөн ҡояш йылыһы нисек кәрәк булһа, балаларға ла әсә мөхәббәте шулай уҡ кәрәк. Ҡояш күрмәгән үҫентеләрҙе күргәнегеҙ бармы? Уларҙы бүрәнә, таҡта йәки башҡа төрлө ниндәйҙер өйөм аҫтында күрергә була. Үҫемлектәр унда зәғиф хәлендә ап-аҡ булып үҫә алмай ята. Әсә мөхәббәте етмәгән балаларҙың эске донъяһы бына шуның кеүегерәк була. Улай ғына ла түгел, улар үҙҙәре төрлө “бысраҡлыҡ”тың сығанағына әүерелә. Мөхәббәт йылыһын тоймай үҫкән балалар тормошҡа нәфрәт менән ҡарай, көнләшә, бөтә нәмәне ватҡылары, башҡаларға яуызлыҡ эшләгеләре генә килеп тора… Күңел донъяһындағы боҙоҡлоҡ әкренләп физик тәнендә сағылыш таба, йәғни рухи зәғифлек тән зәғифлеген тыуҙыра… Ҡасандыр бер оло ғына ағайҙың, яуызлыҡ ҡылырға яратҡан кешеләрҙең баштары дауахананан сыҡмай ул, тип әйткән һүҙҙәре хәтеремдә уйылып ҡалған. Һәм мин дә, был тормошта йәшәй торғас, ул һүҙҙәрҙең дөрөҫлөгөнә ышана башланым...\nӘсә мөхәббәтенең әһәмиәте нимәлә һуң?\nӘсә мөхәббәте бала йөрәгендә мөхәббәт утын тоҡандыра... Бала тормошто яратырға өйрәнә. Иптәштәренә, кешеләргә изгелек ҡылырға ынтыла. Кемгәлер ғашиҡ була. Хыял донъяһында йөҙөп ләззәтләнә. Һәм ижад итә башлай...\nҺәр бала был донъяға ижади һәләте менән тыуа. Тик бәләкәй балаларҙа ундай сифат уйын кимәлендә генә сағыла, икенсе төрлө әйткәндә, бала саҡта ижад итергә өйрәнәләр. Ысын мәғәнәһендә ижад итеү йөрәктәрендә мөхәббәт уты тоҡанғас ҡына башлана. Ижад өсөн дөрләп янған мөхәббәттең ялҡыны кәрәк. Мөхәббәтһеҙ ижад юҡ ул. Мөхәббәтле кешеләр генә тормошто матурлай ала.\nИң мөһиме: ижад кешеләре тәбиғәт менән гармонияла йәшәй. Сөнки тәбиғәт – үҙе ижад. Мәҫәлән, үҫемлектәр донъяһына иғтибар итегеҙ әле: унда бөтә нәмә үҫә, сәскә ата, емеш бирә, ә хайуандар донъяһы шул үҫешкә уңдырышлы тупраҡ әҙерләй... Шуға тәбиғәт ижад кешеләренең һаулығын үҙе һаҡлай, уларға бөтмәҫ-төкәнмәҫ энергияһын бирә.\nИғтибар иткәнегеҙ бармы, ижади шәхестәр – башлыса оҙон ғүмерле кешеләр. Мәҫәлән, Байыҡ сәсәндең 112 йәшкә еткәне билдәле, халҡыбыҙҙың күренекле әҙиптәре Мостай Кәрим – 86, ә Зәйнәб Биишева 88 йәшкә етте. Шулай уҡ А. Эйнштейн – 76, И. Павлов – 87, М. Калашников – 94, Г. Форд – 84, К. Циолковский – 78, И. Ньютон – 84, лао Цзы 127 йыл йәшәгән. Яҡты донъянан йәшләй киткәндәрҙең күбеһе ауырыуҙан үлмәгән...\nҒөмүмән, ижади шәхестәр – сәләмәт һәм оҙон ғүмерле кешеләр.\nМәҡәләмде йомғаҡлап, тағы бер тапҡыр шуны әйткем килә: балалар сәләмәт булып үҫһен тиһәк, уларҙың тәбиғи үҫешен боҙорға ярамай. Үрҙә иҫкә алып үткән ҡытайҙың бөйөк аҡыл эйәһе Лао Цзы “Кто не теряет свою природу – долговечен” (“Дао Дэ Цзин”, гл. 33) тип бушҡа ғына әйтмәгәндер. Ә ундай тәрбиәне башлап ебәреү өсөн тәбиғәт үҙе әсәләргә күкрәк һөтө, мөхәббәт һәм туған тел бүләк иткән...\nСығыу ваҡыты 8-12-2016, 13:22 | Ҡаранылар: 786\nБал, күбекмай, ыумас, талҡан ашарға кәрәк\nТымауҙы ла ваҡытында дауалау мөһим\nСәләмәтлекме, әллә математиканан “бишле”ме?\nНи өсөн ата-әсә бала тәрбиәләүҙә уңышһыҙлыҡҡа осрай?